title: Rozhodnutie Komisie zo 7. júla 1997 o ustanovení predbežných zoznamov zariadení tretích krajín, z ktorých členské štáty povoľujú dovoz mäsa z voľne žijúcej zveriText s významom pre EHP

text:
Dôležité právne oznámenie

|

31997D0468

Úradný vestník L 199 , 26/07/1997 S. 0062 - 0068

		Rozhodnutie Komisiezo 7. júla 1997o ustanovení predbežných zoznamov zariadení tretích krajín, z ktorých členské štáty povoľujú dovoz mäsa z voľne žijúcej zveri(Text s významom pre EHP)(97/468/ES)KOMISIA EURÓPSKYCH SPOLOČENSTIEV,so zreteľom na Zmluvu o založení Európskeho spoločenstva,so zreteľom na rozhodnutie Rady 95/408/ES z 22. júna 1995 o podmienkach ustanovovania predbežných zoznamov zariadení tretích krajín, z ktorých sú členské štáty oprávnené dovážať niektoré výrobky živočíšneho pôvodu, produkty rybolovu alebo živé dvojchlopňové lastúrniky, na prechodné obdobie [1], naposledy zmenené a doplnené rozhodnutím 97/34/ES [2], najmä na jeho článok 2 ods. 1 a článok 7,keďže rozhodnutím Komisie 94/86/ES [3], naposledy zmeneným a doplneným rozhodnutím 96/137/ES [4], sa ustanovuje zoznam tretích krajín, z ktorých členské štáty povoľujú dovoz mäsa z voľne žijúcej zveri;keďže veterinárne požiadavky a požiadavky týkajúce sa vydávania veterinárnych osvedčení sa pre mnohé krajiny v uvedenom zozname ustanovili v rozhodnutí Komisie 97/218/ES [5] a v rozhodnutí 97/220/ES [6];keďže Komisii boli od niektorých tretích krajín doručené zoznamy zariadení so zárukou, že úplne spĺňajú príslušné hygienické požiadavky spoločenstva, a že v opačnom prípade sa vývozné aktivity tohto zariadenia do Európskeho spoločenstva pozastavia;keďže Komisia sa nemohla vo všetkých príslušných tretích krajinách presvedčiť o tom, či ich zariadenia spĺňajú požiadavky spoločenstva a o oplatnosti záruk poskytovaných príslušnými orgánmi;keďže s cieľom zabrániť narušeniu obchodu s mäsom z voľne žijúcej zveri z týchto krajín je potrebné poskytnúť ďalšie obdobie, počas ktorého členské štáty budú môcť naďalej dovážať mäso z voľne žijúcej zveri z nimi uznaných zariadení za predpokladu, že obchod s týmto mäsom bude obmedzený na vnútroštátny trh; keďže počas tohto ďalšieho obdobia Komisia vyžiada od týchto krajín záruky potrebné na ich zaradenie do zoznamu v súlade s postupom ustanoveným v rozhodnutí 95/408;keďže rozhodnutím Komisie 97/299/ES [7] bol ustanovený zoznam zariadení pre Českú republiku;keďže po uplynutí uvedeného obdobia nebudú môcť tretie krajiny, ktoré nezaslali svoje zoznamy zariadení v súlade s pravidlami spoločenstva, dovážať mäso z voľne žijúcej zveri do spoločenstva;keďže je na členských štátoch, aby sa presvedčili, či zariadenia, z ktorých dovážajú mäso z voľne žijúcej zveri, spĺňajú požiadavky na výrobu a uvádzanie na trh, ktoré sú aspoň také prísne ako požiadavky spoločenstva;keďže sa preto môžu pre niektoré krajiny ustanoviť predbežné zoznamy zariadení spracovávajúcich mäso z voľne žijúcej zveri;keďže opatrenia stanovené v tomto rozhodnutí sú v súlade so stanoviskom Stáleho veterinárneho výboru,PRIJALA TOTO ROZHODNUTIE:Článok 11. Členské štáty povoľujú dovoz mäsa z voľne žijúcej zveri zo zariadení v tretích krajinách uvedených v prílohe k tomuto rozhodnutiu.2. Do 1. januára 1998 môžu členské štáty povoliť dovoz mäsa z voľne žijúcej zveri zo zariadení v tretích krajinách, ktoré nie sú uvedené v prílohe.3. Na dovoz mäsa z voľne žijúcej zveri sa naďalej vzťahujú inde prijaté veterinárne predpisy spoločenstva.Článok 2Toto rozhodnutie sa bude uplatňovať od 1. júla 1997.Článok 3Toto rozhodnutie je adresované členským štátom.V Bruseli 7. júla 1997Za KomisiuFranz Fischlerčlen Komisie[1] Ú. v. ES L 243, 11.10.1995, s. 17.[2] Ú. v. ES L 13, 16.1.1997, s. 33.[3] Ú. v. ES L 44, 17.2.1994, s. 33.[4] Ú. v. ES L 31, 9.2.1996, s. 31.[5] Ú. v. ES L 88, 3.4.1997, s. 25.[6] Ú. v. ES L 88, 3.4.1997, s. 70.[7] Ú. v. ES L 124, 16.5.1997, s. 50.--------------------------------------------------ANEXOBILAGANHANGΠΑΡΑΡΤΗΜΑANNEXANNEXEALLEGATOBIJLAGEANEXOLIITEBILAGALISTA DE LOS ESTABLECIMIENTOSLISTE OVER VIRKSOMHEDERVERZEICHNIS DER BETRIEBEПІΝΑΚΑΣ ΤΏΝ ΕΓΚAΤΑΣΤΑΣΕΩΝLIST OF ESTABLISHMENTSLISTE DES ÉTABLISSEMENTSELENCO DEGLI STABILIMENTILIJST VAN BEDRIJVENLISTA DOS ESTABELECIMENTOSLUETTELO LAITOKSISTAFÖRTECKNINK ÖVER ANLÄGGNINGARProducto: Carne de caza salvajeProdukt: Kød af wildtlevende viltErzeugnis: WildfleischΠροϊόν: Κρέας άγριων θηραμάτωνProduct: Wild game meatProduit: Viande de gibier sauvageProdotto: Carni di selvagginaProduct: Vlees van vrij wildProduto: Carne de caça selvagemTuote: Luonnonvaraisen riistan lihaVaruslag: Viltkött1 = Referencia nacionalNational referenceNational-CodeEθνικός αριθμός έγκρισηςNational referenceRéférence nationaleRiferimento nazionaleNational codeReferência nacionalKansallinen referenssiNationell referens2 = NombreNavnNameΤίτλος εγκατάστασηςNameNomNomeNaamNomeNimiNamn3 = CiudadByStadtΠόληTownVilleCittàStadCidadeKaupunkiStad4 = RegiónRegionRegionΠεριοχήRegionRégionRegioneRegioRegiãoAlueRegion5 = ActividadAktivitetTätigkeitΕίδος εγκατάστασηςActivityActivitéAttivitàActiviteitActividadeToimintamuotoVerksamhetPH = Sala de tratamiento de la cazavildtbehandlingsvirksomhedWildbearbeitungsbetriebκέντρο επεξεργασίας κυνηγιούwild game processing houseatelier de traitement du gibier sauvagecentro di lavorazione della selvagginaWildverwerkingseenheidestabelecimento de tratamento de caça selvagemlunnonvaraisen riistan käsittelytilaViltbearbetningsanläggningCS = Almacén frigoríficofrysehusKühlhausΨυκτική εγκατάστασηcold storeentreposagedepisito frigoriferoKoelhuisarmazém frigoríficokylmävarastoKyl- och fryshus6 = Menciones especialesSærlige bemærkningerSpezielle BemerkungenΕιδικές παρατηρήσειςSpecial remarksMentions spécialesNote particolariBijzondere opmerkingenMenções especiaisErikoismainintojaAnmärkningara = Caza mayorviltlevende storvildtGroßwildμεγάλα άγρια θηράματαlarge wild gamegros gibier sauvageselvaggina grossaGrof vrij wildCaça maior selvagemluonnonvarainen suurriistaStorviltb = LepóridosleporidaeLeporidenλαγόμορφαleporidaeLéporidésleporidiHaasachtigen (leporidae)LeporídeosLeporidae-suvun eläimetHardjurc = Aves de caza silvestresvildtlevende fjervildtFederwildάγρια πτερωτά θηράματαwild game birdsoiseaux sauvages de chasseselvaggina da penna selvaticaVrij vederwildAves de caça selvagemluonnonvaraiset riistalinnutVildfågelT = Prueba para la detección de triquinasundersøgelse for trikinerUntersuchung auf Trichinenεξέταση παρουσίας τριχινώνexamination for trichinaeexamen pour le dépistage des trichinesesame per l’individuazione di trichineOnderzoek op de aanwezigheid van trichinenexame para a detecção de triquinastrikiinien tutkiminentrikinkontrollPaís: ARGENTINALand: ARGENTINALand: ARGENTINIENΧώρα: ΑΡΓΕΝΤΙΝΗCountry: ARGENTINAPays: ARGENTINEPaese: ARGENTINALand: ARGENTINIËPaís: ARGENTINAMaa: ARGENTIINALand: ARGENTINA1 | 2 | 3 | 4 | 5 | 6 |286 | Frigorífico URIBE SRL | COMODORO RIVADAVIA | CHUBUT | PH | b |1326 | Est. Frigorífico Azul SA | AZUL | BUENOS AIRES | PH | b |1417 | Est. Frigorífico Azul SA | I. ALVEAR | LA PAMPA | PH | b |1425 | Infriba SA | BATÁN | BUENOS AIRES | PH | a b |1426 | Est. Tapalque SA | TAPALQUE | BUENOS AIRES | PH | b |1462 | Frigo-Oeste SA | CARLOS TEJEDOR | BUENOS AIRES | PH | b |1550 | Orlando Tosoni SA | LINCOLN | BUENOS AIRES | PH | b |1629 | Guinea Hermanos | PEHUAJO | BUENOS AIRES | PH | b |1762 | Vizental y Cia SA | GENERAL PICO | LA PAMPA | PH | b |1780 | Rigon SRL | RUFINO | SANTA FE | PH | b |1782 | Rigon SRL | RIO CUARTO | CÓRDOBA | PH | b |1785 | Frigorífico San Cayetano SA | SAN CAYETANO | BUENOS AIRES | PH | b |1788 | Ind. Alimentaria Cnel. Vidal SA | CORONEL VIDAL | BUENOS AIRES | PH | b |1879 | Troncomar SA | AYACUCHO | BUENOS AIRES | PH | b |2066 | Planta Patagonia Sur de Frigorífico Faimali SA | RÍO GALLEGOS | SANTA CRUZ | PH | b |2598 | Fco. Esquel SA | ESQUEL | CHUBUT | PH | b |3048 | UN-AR SA | ASCENSIÓN | BUENOS AIRES | PH | b |3502 | Ciervos Pampeanos SA | SANTA ROSA | LA PAMPA | PH | a |País: AUSTRALIALand: AUSTRALIENLand: AUSTRALIENΧώρα: ΑΥΣΤΡΑΛΙΑCountry: AUSTRALIAPays: AUSTRALIEPaese: AUSTRALIALand: AUSTRALIËPaís: AUSTRÁLIAMaa: AUSTRALIALand: AUSTRALIEN1 | 2 | 3 | 4 | 5 | 6 |141 | Keith Thomas Burke & Jane Zemlicka | WALGETT | NEW SOUTH WALES | PH-CS | a T |588 | Aussie Game Meats Pty Ltd | ROMA | QUEENSLAND | PH-CS | a T |1552 | Victor Walter Bates, William John Bates & Clifford Ernest Dee | Eagle Farm | QUEENSLAND | PH-CS | a b T |1560 | Southerm Came Meat Pty Ltd | CHULLORA | NEW SOUTH WALES | PH-CS | a b T |2158 | Wild Game Resources Pty Ltd | HAMILTON | QUEENSLAND | PH-CS | a b T |3372 | Wild Game Resources Pty Ltd | LONGREACH | QUEENSLAND | PH-CS | a b T |País: BULGARIALand: BULGARIENLand: BULGARIENΧώρα: BOYΛΓΑΡΙΑCountry: BULGARIAPays: BULGARIEPaese: BULGARIALand: BULGARIJEPaís: BULGÁRIAMaa: BULGARIALand: BULGARIEN1 | 2 | 3 | 4 | 5 | 6 |80 | Sokol Ltd | HASKOVO | HASKOVO | CS | a b T |81 | Sokol Ltd | SAMAKOV | SOGIA | PH-CS | a b T |82 | Proslav | PLOVDIV | PLOVDIV | CS | a b T |83 | Loznitsa | LOZNITSA | RAZGRAD | CS | a b T |País: CHILELand: CHILELand: CHILEΧώρα: XIΛHCountry: CHILEPays: CHILIPaese: CILELand: CHILIPaís: CHILEMaa: CHILELand: CHILE1 | 2 | 3 | 4 | 5 | 6 |5 | Comercial Mañihuales Ltda | COYHAIQUE | XI REGIÓN | PH-CS | b |8 | Comercial Mac Lean Y Cia Ltda | PUERTO NATALES | XII REGIÓN | PH-CS | b |País: HUNGRÍALand: UNGARNLand: UNGARNΧώρα: OYΓΓΑΡΙΑCountry: HUNGARYPays: HONGRIEPaese: UNGHERIALand: HONGARIJEPaís: HUNGRIAMaa: UNKARILand: UNGERN1 | 2 | 3 | 4 | 5 | 6 |50 | Ravad RT | VECSES | PEST MEGYE | PH | a b c |68 | Oreglaki Vadfeldolgozo Kft | OREGLAK | SOMOGYE MEGYE | PH | a |70 | Vadex Mezőföldi Rt. Vadfeldolgozo Uzem | SOPONYA | FEJER MEGYE | PH | a b c |91 | FIWI-HUT Kft | TATA | KOMÁROM MEGYE | PH | a b c |161 | Keletvad Termeltető és Keresk. Kft | UJFEHERTO | SZABOLCS SZ. MEGYE | PH | a b c |163 | Vadhűtőház Kft | ZALAEGERSZEG | ZALA MEGYE | PH | a |País: LITUANIALand: LITAUENLand: LITAUENΧώρα: ΛΙΘΟΑΝΙΑCountry: LITHUANIAPays: LITUANIEPaese: LITUANIALand: LITOUWENPaís: LITUÂNIAMaa: LIETTUALand: LITAUEN1 | 2 | 3 | 4 | 5 | 6 |62-27 | JSC "Viltlit" | MOLAINIAI | PANEVEZYS | PH-CS | a T |País: POLONIALand: POLENLand: POLENΧώρα: ΠΟΛΩΝΙΑCountry: POLANDPays: POLOGNEPaese: POLONIALand: POLENpaís: POLÓNIAMaa: PUOLALand: POLEN1 | 2 | 3 | 4 | 5 | 6 |4 | PHUP "Konrad Baza Las" | KIELCE | KIELCE | PH | a T |151 | Las-An | POZNAŃ | POZNAŃ | PH | a T |194w | Zakład Przetwórstwa Dziczyzny "Kanwil" | DĘBICA | TARNÓW | PH | a T |200 | Przetwórnia Dziczyzny "Las" | OLSZTYN | OLSZTYN | PH | a T |225 | Zakład Przetwórstwa Mięsa Dziczyzny "Agno" | BRODNICA | TORUŃ | PH | a T |239 | Zakład Przetwórstwa Dziczyzny "Las-Skwierzyna-Gorzów" | SKWIERZYNA | GORZÓW | PH | a T |249w | Las Kalisz Sp. z.o.o. | TOMNICE | KALISZ | PH | a T |251 | Animex Forest Production | BIAŁYSTOK | BIAŁYSTOK | PH | a T |253 | Animex Wild Animal Meat Production | BIAŁOGARD | KOSZALIN | PH | a T |254 | Wild-Las-Bochnia | BOCHNIA | TARNÓW | PH | a T |259 | Opolas | OPOLE | OPOLE | PH | a T |261 | Las-Olsztyn | LUBLIN | LUBLIN | PH | a T |263 | Wild Sp. z.o.o. | ELK | SUWALKI | PH | a T |264 | PPUH "Alces" | TŁOKINIA KOSCIELNA | KALISZ | PH | a T |273 | Towarzystwo Produkcyjno – Handlowe "Las" | WIESZOWA | KATOWICE | PH | a T |274 | Przedsiębiorstwo Handlowe "Wild" | PRZECHLEWO | SŁUPSK | PH | a T |279 | Baza Eksportowa Dziczyzny "Las" | ZARSZYN K/SANOKA | KROSNO | PH | a T |280 | Las-Pol | GRUSZCZYN | POZNAŃ | PH | a T |281 | Zakład Przetwórstwa Dziczyzny "Gregor" | LUBLIN | LUBLIN | PH | a T |284 | Baza Eksportu Dziczyzny "Biurkom-Flampol" | SZELIGOWO | KOSZALIN | PH | a T |391 | LNP Lingenfelser | ZBĄSZYNEK | GORZÓW | PH | a T |600 | Agro-Bor Szczecin | GRYFINO | SZOCECIN | PH | a T |788 | Hubertus Sp. z.o.o. | DOBRZYCA K/PIŁY | PILA | PH | a T |950 | Hunter wild | WALBRZYCH | WALBRZYCH | PH | a T |País: RUMANÍALand: RUMÆNIENLand: RUMÄNIENΧώρα: POYMAΝΙΑCountry: ROMANIAPays: ROUMANIEPaese: ROMANIALand: ROEMENIËPaís: ROMÉNIAMaa: ROMANIALand: RUMÄNIEN1 | 2 | 3 | 4 | 5 | 6 |1 | S. C. Carne SA Frigorifer | ARAD | ARAD | PH-CS | a b c T |23 | S.C. Scandia SA Frigorifer | SIBIU | SIBIU | PH-CS | a b c T |26 | S.C. Carbac SA Frigorifer | BACAU | SIBIU | PH-CS | a b c T |42 | S.C.Facos SA Frigorifer | SUCEAVA | SUCEAVA | PH-CS | a b c T |73 | S.C. Cominca SA Frigorifer | ORADEA | BIHOR | PH-CS | a b c T |País: SLOVENIALand: SLOVENIENLand: SLOWENIENΧώρα: ΣΛOBEΝΙΑCountry: SLOVENIAPays: SLOVÉNIEPaese: SLOVENIALand: SLOVENIËPaís: ESLOVÉNIAMaa: SLOVENIALand: SLOVENIEN1 | 2 | 3 | 4 | 5 | 6 |222 | Pomurksa mesna industrija | LENDAVA | MURSKA SOBOTA | PH-CS | a b c T |226 | Mercator | LJUBLJANA | LJUBLJANA | PH-CS | a b c T |País: ESLOVAQUIALand: SLOVAKIETLand: SLOWAKEIΧώρα: ΣΛOBAKΙΑCountry: SLOVAKIAPays: SLOVAQUIEPaese: SLOVACCHIALand: SLOWAKIJEPaís: ESLOVÁQUIAMaa: SLOVAKIALand: SLOVAKIEN1 | 2 | 3 | 4 | 5 | 6 |105 | Tverex s. r. o. | LUŽIANKY | NITRA | PH-CS | a c T |107 | Zverex s. r. o. Šaľa | ŠAĽA | ŠAĽA | PH-CS | a c T |205 | Stredoslovenské štátné lesy | MICHALOVÁ | BREZNO | CS | a T |303 | Podtatranská hydina a.s | KEŽMAROK | KEŽMAROK | PH-CS | a T |País: SUDÁFRIKALand: SYDAFRIKALand: SÜDAFRIKAΧώρα: NOTΙΑ AΦPIKHCountry: SOUTH AFRICAPays: AFRIQUE DU SUDPaese: SUDAFRICALand: ZUID-AFRIKApaís: ÁFRICA DO SULMaa: ETELÄ-AFRIKKALand: SYDAFRIKA1 | 2 | 3 | 4 | 5 | 6 |96 | SA Venison (Pty) Ltd | DE AAR | | PH | a |--------------------------------------------------


title: Rozhodnutie Politického a bezpečnostného výboru (SZBP) 2015/381 zo 17. februára 2015 o vymenovaní vedúceho policajnej misie Európskej únie na palestínskych územiach (EUPOL COPPS) (EUPOL COPPS/1/2015)

text:
               7.3.2015

               SK

               Úradný vestník Európskej únie

               L 64/37

         ROZHODNUTIE POLITICKÉHO A BEZPEČNOSTNÉHO VÝBORU (SZBP) 2015/381
   zo 17. februára 2015
   o vymenovaní vedúceho policajnej misie Európskej únie na palestínskych územiach (EUPOL COPPS) (EUPOL COPPS/1/2015)
   POLITICKÝ A BEZPEČNOSTNÝ VÝBOR,
   so zreteľom na Zmluvu o Európskej únii, a najmä na jej článok 38 tretí odsek,
   so zreteľom na rozhodnutie Rady 2013/354/SZBP z 3. júla 2013 o policajnej misii Európskej únie na palestínskych územiach (EUPOL COPPS) (1), a najmä na jeho článok 9 ods. 1,
   keďže:

               (1)

               Podľa rozhodnutia 2013/354/SZBP sa Politický a bezpečnostný výbor oprávňuje, aby v súlade s článkom 38 zmluvy prijímal príslušné rozhodnutia na účely vykonávania politickej kontroly a strategického usmerňovania policajnej misie Európskej únie na palestínskych územiach (EUPOL COPPS) vrátane rozhodnutia o vymenovaní vedúceho misie.

               (2)

               Vysoká predstaviteľka Únie pre zahraničné veci a bezpečnostnú politiku 5. februára 2015 navrhla vymenovať pána Rodolpha MAUGETA za vedúceho misie EUPOL COPPS od 16. februára 2015 do 30. júna 2015.

               (3)

               Rozhodnutím Rady 2014/447/SZBP (2) sa predĺžilo trvanie misie EUPOL COPPS do 30. júna 2015,

         PRIJAL TOTO ROZHODNUTIE:
   Článok 1
   Pán Rodolphe MAUGET sa týmto vymenúva za vedúceho misie EUPOL COPPS na obdobie od 16. februára 2015 do 30. júna 2015.
   Článok 2
   Toto rozhodnutie nadobúda účinnosť dňom jeho prijatia.
   Uplatňuje sa od 16. februára 2015.

      V Bruseli 17. februára 2015

            Za Politický a bezpečnostný výbor

            predseda

         W. STEVENS

      (1)  Ú. v. EÚ L 185, 4.7.2013, s. 12.

      (2)  Rozhodnutie Rady 2014/447/SZBP z 9. júla 2014, ktorým sa mení rozhodnutie Rady 2013/354/SZBP o policajnej misii Európskej únie na palestínskych územiach (EUPOL COPPS) (Ú. v. EÚ L 201, 10.7.2014, s. 28).


title: Rozhodnutie Európskeho parlamentu z 5. mája 2010 o absolutóriu za plnenie rozpočtu siedmeho, ôsmeho, deviateho a desiateho Európskeho rozvojového fondu za rozpočtový rok 2008

text:
               25.9.2010

               SK

               Úradný vestník Európskej únie

               L 252/107

         ROZHODNUTIE EURÓPSKEHO PARLAMENTU
   z 5. mája 2010
   o absolutóriu za plnenie rozpočtu siedmeho, ôsmeho, deviateho a desiateho Európskeho rozvojového fondu za rozpočtový rok 2008
   (2010/506/EÚ)
   EURÓPSKY PARLAMENT,
   so zreteľom na správu Komisie o následných opatreniach k rozhodnutiam o udelení absolutória za rok 2007 [KOM(2009) 526 a jej prílohu SEK(2009) 1427],
   so zreteľom na finančné výkazy a príjmy a výdavky siedmeho, ôsmeho, deviateho a desiateho Európskeho rozvojového fondu za rozpočtový rok 2008 [KOM(2009) 397 – C7-0171/2009],
   so zreteľom na správu o finančnom hospodárení siedmeho, ôsmeho, deviateho a desiateho Európskeho rozvojového fondu za rok 2008,
   so zreteľom na finančné informácie o európskych rozvojových fondoch [KOM(2009) 310],
   so zreteľom na výročnú správu Dvora audítorov o aktivitách financovaných siedmym, ôsmym, deviatym a desiatym Európskym rozvojovým fondom (ERF) za rozpočtový rok 2008 spolu s odpoveďami Komisie (1),
   so zreteľom na vyhlásenie o vierohodnosti týkajúce sa spoľahlivosti účtovnej závierky a zákonnosti a správnosti príslušných transakcií, ktoré vydal Dvor audítorov v súlade s článkom 248 Zmluvy o ES (2),
   so zreteľom na odporúčania Rady zo 16. februára 2010 týkajúce sa udelenia absolutória Komisii za vykonávanie činností európskych rozvojových fondov za rozpočtový rok 2008 (5082/2010 – C7-0056/2010, 5084/2010 – C7-0057/2010, 5085/2010 – C7-0058/2010, 5086/2010 – C7-0059/2010),
   so zreteľom na Dohodu o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej, ktorá bola podpísaná 23. júna 2000 v Cotonou (3) a revidovaná 25. júna 2005 v Luxemburgu (4),
   so zreteľom na rozhodnutie Rady 2001/822/ES z 27. novembra 2001 o pridružení zámorských krajín a území k Európskemu spoločenstvu (rozhodnutie o zámorskom pridružení) (5), zmenené a doplnené rozhodnutím Rady 2007/249/ES (6),
   so zreteľom na článok 33 vnútornej dohody z 20. decembra 1995 medzi zástupcami vlád členských štátov zasadajúcich v Rade o financovaní a správe pomoci Spoločenstva podľa druhého finančného protokolu k štvrtému dohovoru AKT – ES (7),
   so zreteľom na článok 32 vnútornej dohody z 18. septembra 2000 medzi zástupcami vlád členských štátov zasadajúcich v Rade o financovaní a správe pomoci Spoločenstva podľa finančného protokolu k Dohode o partnerstve medzi africkými, karibskými a tichomorskými štátmi a Európskym spoločenstvom a jeho členskými štátmi, podpísanej 23. júna 2000 v Cotonou (Benin), a o rozdelení finančnej pomoci pre zámorské krajiny a územia, na ktoré sa vzťahujú ustanovenia štvrtej časti Zmluvy o ES (8),
   so zreteľom na článok 276 Zmluvy o ES a článok 319 Zmluvy o fungovaní Európskej únie,
   so zreteľom na článok 74 nariadenia o rozpočtových pravidlách zo 16. júna 1998, ktoré sa vzťahujú na spoluprácu pri financovaní rozvoja podľa štvrtého dohovoru AKT – ES (9),
   so zreteľom na článok 119 nariadenia o rozpočtových pravidlách z 27. marca 2003, ktoré sa vzťahujú na 9. Európsky rozvojový fond (10),
   so zreteľom na článok 142 nariadenia Rady (ES) č. 215/2008 z 18. februára 2008 o rozpočtových pravidlách, ktoré sa vzťahujú na 10. Európsky rozvojový fond (11),
   so zreteľom na článok 76 a článok 77 tretiu zarážku rokovacieho poriadku a prílohu VI k rokovaciemu poriadku,
   so zreteľom na správu Výboru pre kontrolu rozpočtu a stanovisko Výboru pre rozvoj (A7-0063/2010),

               1.

               udeľuje Komisii absolutórium za plnenie rozpočtu siedmeho, ôsmeho, deviateho a desiateho Európskeho rozvojového fondu za rozpočtový rok 2008;

               2.

               uvádza svoje poznámky v priloženom uznesení;

               3.

               poveruje svojho predsedu, aby toto rozhodnutie a uznesenie, ktoré je jeho neoddeliteľnou súčasťou, postúpil Rade, Komisii, Súdnemu dvoru Európskej únie, Dvoru audítorov a Európskej investičnej banke a aby zabezpečil ich uverejnenie v Úradnom vestníku Európskej únie (v sérii L).

            Predseda

         Jerzy BUZEK

            Generálny tajomník

         Klaus WELLE

      (1)  Ú. v. EÚ C 269, 10.11.2009, s. 257.

      (2)  Ú. v. EÚ C 274, 13.11.2009, s. 235.

      (3)  Ú. v. ES L 317, 15.12.2000, s. 3.

      (4)  Ú. v. EÚ L 287, 28.10.2005, s. 4.

      (5)  Ú. v. ES L 314, 30.11.2001, s. 1, a Ú. v. ES L 324, 7.12.2001, s. 1.

      (6)  Ú. v. EÚ L 109, 26.4.2007, s. 33.

      (7)  Ú. v. ES L 156, 29.5.1998, s. 108.

      (8)  Ú. v. ES L 317, 15.12.2000, s. 355.

      (9)  Ú. v. ES L 191, 7.7.1998, s. 53.

      (10)  Ú. v. EÚ L 83, 1.4.2003, s. 1.

      (11)  Ú. v. EÚ L 78, 19.3.2008, s. 1.
    ---documentbreak---

               25.9.2010

               SK

               Úradný vestník Európskej únie

               L 252/109

         UZNESENIE EURÓPSKEHO PARLAMENTU
   z 5. mája 2010
   s poznámkami, ktoré je neoddeliteľnou súčasťou rozhodnutia o absolutóriu za plnenie rozpočtu siedmeho, ôsmeho, deviateho a desiateho Európskeho rozvojového fondu za rozpočtový rok 2008
   EURÓPSKY PARLAMENT,
   so zreteľom na správu Komisie o následných opatreniach k rozhodnutiam o udelení absolutória za rok 2007 [KOM(2009) 526 a jej prílohu SEK(2009) 1427],
   so zreteľom na finančné výkazy a príjmy a výdavky siedmeho, ôsmeho, deviateho a desiateho Európskeho rozvojového fondu za rozpočtový rok 2008 [KOM(2009) 397 – C7-0171/2009],
   so zreteľom na správu o finančnom hospodárení siedmeho, ôsmeho, deviateho a desiateho Európskeho rozvojového fondu za rozpočtový rok 2008,
   so zreteľom na finančné informácie o európskych rozvojových fondoch [KOM(2009) 310],
   so zreteľom na výročnú správu Dvora audítorov o aktivitách financovaných siedmym, ôsmym, deviatym a desiatym Európskym rozvojovým fondom (ERF) za rozpočtový rok 2008 spolu s odpoveďami Komisie (1),
   so zreteľom na osobitnú správu Dvora audítorov č. 15/2009 o pomoci EÚ vykonávanej prostredníctvom organizácií OSN: rozhodovanie a monitorovanie,
   so zreteľom na osobitnú správu Dvora audítorov č. 18/2009 o účinnosti podpory ERF pre regionálnu hospodársku integráciu vo východnej a v západnej Afrike,
   so zreteľom na vyhlásenie o vierohodnosti týkajúce sa spoľahlivosti účtovnej závierky a zákonnosti a správnosti príslušných transakcií, ktoré vydal Dvor audítorov v súlade s článkom 248 Zmluvy o ES (2),
   so zreteľom na odporúčania Rady zo 16. februára 2010 týkajúce sa udelenia absolutória Komisii za vykonávanie činností európskych rozvojových fondov za rozpočtový rok 2008 (5082/2010 – C7-0056/2010, 5084/2010 – C7-0057/2010, 5085/2010 – C7-0058/2010, 5086/2010 – C7-0059/2010),
   so zreteľom na Dohodu o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej, ktorá bola podpísaná 23. júna 2000 v Cotonou (3) a revidovaná 25. júna 2005 v Luxemburgu (4),
   so zreteľom na rozhodnutie Rady 2001/822/ES z 27. novembra 2001 o pridružení zámorských krajín a území k Európskemu spoločenstvu (rozhodnutie o zámorskom pridružení) (5), zmenené a doplnené rozhodnutím Rady 2007/249/ES (6),
   so zreteľom na článok 33 vnútornej dohody z 20. decembra 1995 medzi zástupcami vlád členských štátov zasadajúcich v Rade o financovaní a správe pomoci Spoločenstva podľa druhého finančného protokolu k štvrtému dohovoru AKT – ES (7),
   so zreteľom na článok 32 vnútornej dohody z 18. septembra 2000 medzi zástupcami vlád členských štátov zasadajúcich v Rade o financovaní a správe pomoci Spoločenstva podľa finančného protokolu k Dohode o partnerstve medzi africkými, karibskými a tichomorskými štátmi a Európskym spoločenstvom a jeho členskými štátmi, podpísanej 23. júna 2000 v Cotonou (Benin), a o rozdelení finančnej pomoci pre zámorské krajiny a územia, na ktoré sa vzťahujú ustanovenia štvrtej časti Zmluvy o ES (8),
   so zreteľom na článok 276 Zmluvy o ES a článok 319 Zmluvy o fungovaní Európskej únie,
   so zreteľom na článok 74 nariadenia o rozpočtových pravidlách zo 16. júna 1998, ktoré sa vzťahujú na spoluprácu pri financovaní rozvoja podľa štvrtého dohovoru AKT – ES (9),
   so zreteľom na článok 119 nariadenia o rozpočtových pravidlách z 27. marca 2003, ktoré sa vzťahujú na 9. Európsky rozvojový fond (10),
   so zreteľom na článok 142 nariadenia Rady (ES) č. 215/2008 z 18. februára 2008 o rozpočtových pravidlách, ktoré sa vzťahujú na 10. Európsky rozvojový fond (11),
   so zreteľom na článok 76 a článok 77 tretiu zarážku rokovacieho poriadku a prílohu VI k rokovaciemu poriadku,
   so zreteľom na správu Výboru pre kontrolu rozpočtu a stanovisko Výboru pre rozvoj (A7-0063/2010),

               A.

               keďže Európsky rozvojový fond (ERF) je najdôležitejším finančným nástrojom EÚ v oblasti rozvojovej spolupráce s africkými, karibskými a tichomorskými štátmi;

               B.

               keďže celková suma pomoci poskytovaná prostredníctvom ERF sa počas nasledujúcich rokov značne zvýši, pretože výška pomoci EÚ v rámci desiateho ERF na obdobie rokov 2008 až 2013 sa stanovila na 22 682 000 000 EUR, čo predstavuje nárast o 64 % v porovnaní s finančnými prostriedkami deviateho ERF;

               C.

               keďže rozpočtová podpora predstavuje nástroj pomoci, ktorý si vyžaduje zmenu vnímania parlamentného dohľadu, pričom sa treba odkloniť od kontroly vstupov a prejsť na kontrolu výsledkov a výstupov;

               D.

               keďže napriek opakovanej žiadosti Európskeho parlamentu o začlenenie ERF do rozpočtu nie je ERF v súčasnosti zaradený do všeobecného rozpočtu EÚ ani sa naň nevzťahuje všeobecné nariadenie o rozpočtových pravidlách, ale vykonáva sa podľa osobitných finančných pravidiel;

               E.

               keďže Európsky parlament je pevne odhodlaný pokračovať v rozvíjaní svojich kontrolných kapacít s cieľom čo najefektívnejšie splniť svoje záväzky ako orgánu udeľujúceho absolutórium;

               1.

               víta uplatňovanie Lisabonskej zmluvy, najmä vytvorenie funkcie vysokého predstaviteľa EÚ pre zahraničné veci a bezpečnostnú politiku a vytvorenie Európskej služby pre vonkajšiu činnosť; vyjadruje obavy v súvislosti s tým, že roztrieštená správa európskej rozvojovej pomoci by mohla znížiť jej účinnosť, a zdôrazňuje, že je potrebné pokračovať v zlepšovaní s cieľom lepšie hospodáriť s ERF, a nie tieto zlepšovania blokovať; vyzýva Komisiu, aby mu predložila opis a podrobné objasnenie fungovania nového systému;

               2.

               pripomína a víta záväzok Komisie, že počas rokovaní o nasledujúcom finančnom rámci plne začlení ERF do rozpočtu; pripomína svoju požiadavku adresovanú Komisii, aby poskytovala parlamentnému Výboru pre kontrolu rozpočtu všetky informácie súvisiace s prípravou tejto iniciatívy; je toho názoru, že začlenenie ERF do všeobecného rozpočtu EÚ by umožnilo posilniť jednotnosť, transparentnosť, účinnosť ERF a jeho systém kontroly;

               3.

               žiada, aby bol informovaný o strednodobom preskúmaní, ktoré sa má v prípade desiateho ERF vykonať v roku 2010, a zdôrazňuje, že spoločné plánovanie by sa malo zodpovedajúcim spôsobom posilniť, aby sa dosiahla čo najvyššia jednotnosť a lepšia koordinácia a deľba práce; je toho názoru, že stratégia realizácie desiateho ERF by mala byť zameraná na obmedzený počet odvetví bez toho, aby sa vylúčili mimovládne organizácie, ktoré účinne pôsobia na miestnej úrovni a majú zásadný význam pre trvalo udržateľný rozvoj, s cieľom zabrániť škodlivým účinkom rozširovania zámerov; v tejto súvislosti žiada Komisiu o overenie toho, či je riadenie prostredníctvom príslušných mimovládnych organizácií v danej oblasti skutočne účinnejšie a nákladovo výhodnejšie ako riadenie, ktoré by vykonávala Komisia;

               4.

               pripomína svoju výzvu Komisii, aby pri zdokonaľovaní svojej stratégie kontroly určila hranicu, po ktorej prekročení by si nedostatok výsledkov a náklady kontroly vyžadovali zmenu politiky; v tejto súvislosti očakáva predloženie správy Komisie o výsledkoch štúdií týkajúcich sa tolerovateľného rizika/nákladovej účinnosti v oblasti vonkajšej činnosti, ako aj preskúmanie stratégie kontroly nástroja EuropeAid dostatočne včas na účely udelenia absolutória za rok 2009;

      Vyhlásenie o vierohodnosti

               5.

               poznamenáva, že Dvor audítorov je toho názoru, že účty sú verným obrazom príjmov a výdavkov siedmeho, ôsmeho, deviateho a desiateho ERF s výnimkou metódy Komisie uplatňovanej na odhad rezervy na vzniknuté náklady; nabáda Komisiu, aby v nadchádzajúcich mesiacoch vylepšila svoju metódu na účely udelenia absolutória za rozpočtový rok 2009;

      Príslušné transakcie

               6.

               s uspokojením poznamenáva, že podľa vyjadrenia Dvora audítorov sa v príjmoch a záväzkoch nevyskytli významné chyby; znepokojuje ho však zvýšený výskyt nevyčísliteľných chýb, ktoré sa vyskytli v záväzkoch súvisiacich s rozpočtovou pomocou, ako aj odhadovaná významná miera chýb v platbách;

               7.

               vyjadruje poľutovanie nad tým a považuje za neprijateľné, že Dvor audítorov nemal k dispozícii všetky potrebné informácie a dokumenty k desiatim platbám, ktoré boli uhradené medzinárodným organizáciám, a preto nemôže vyjadriť stanovisko k zákonnosti a správnosti výdavkov vo výške 190 000 000 EUR, t. j. 6,7 % ročných výdavkov;

               8.

               žiada Komisiu, aby voči týmto medzinárodným organizáciám rázne zakročila a aby stanovila ad hoc harmonogram zaručujúci, že žiadosti o informácie budú spracované v primeranom čase, s cieľom podporiť žiadosti Dvora audítorov o poskytnutie informácií/dokumentov a zabezpečiť dodržiavanie finančnej a administratívnej rámcovej dohody (FAFA);

      Finančná realizácia

               9.

               s uspokojením konštatuje, že siedmy ERF bol ukončený 31. augusta 2008 a bolo vyplatených 10 381 000 000 EUR, t. j. 98,3 % z vyčlenených 10 559 000 000 EUR; berie na vedomie, že zostatok (178 000 000 EUR) sa previedol do deviateho ERF;

               10.

               berie na vedomie, že desiaty ERF (na obdobie rokov 2008 až 2013 s celkovou sumou 22 682 000 000 EUR) nadobudol platnosť 1. júla 2008, a víta rýchlu realizáciu desiateho ERF a hospodárenie Komisie, ktoré je všeobecne na dobrej úrovni, tak v oblasti záväzkov a platieb, ako aj v oblasti hospodárenia s nevyrovnanými záväzkami; nabáda Komisiu, aby pokračovala vo svojom úsilí týkajúcom sa starých a neuplatnených neuhradených záväzkov;

      Finančné hospodárenie Komisie týkajúce sa ERF

               11.

               s uspokojením konštatuje, že podľa stanoviska Dvora audítorov sú v správe Komisie o finančnom hospodárení siedmeho, ôsmeho, deviateho a desiateho ERF za rozpočtový rok 2008 „presne opísané operačné ciele Komisie dosiahnuté v rozpočtovom roku […], finančná situácia aj udalosti, ktoré mali významný vplyv na činnosti uskutočnené v roku 2008“ (12);

      Spoľahlivosť účtovnej závierky

               12.

               poznamenáva, že v súlade s článkom 1 a článkom 103 ods. 3 nariadenia o rozpočtových pravidlách z 27. marca 2003, ktoré sa vzťahujú na deviaty ERF, a s článkami 2, 3 a 4 a článkom 125 ods. 3 nariadenia (ES) č. 215/2008 sa vyhlásenie o vierohodnosti nevzťahuje na tú časť prostriedkov deviateho a desiateho ERF, ktorú spravuje Európska investičná banka (EIB) (v hodnote viac ako 3 500 000 000 EUR) (13); je toho názoru, že tie prostriedky, na ktoré sa nevzťahuje vyhlásenie o vierohodnosti, by mali byť pravidelne predmetom správy EIB;

               13.

               víta skutočnosť, že podľa názoru Dvora audítorov konečná účtovná závierka siedmeho, ôsmeho, deviateho a desiateho ERF vyjadruje verne vo všetkých významných aspektoch finančnú situáciu ERF k 31. decembru 2008;

               14.

               s uspokojením berie na vedomie, že vo februári 2009 bol zavedený nový informačný účtovný systém prispôsobený potrebám ERF (ABAC ERF);

      Riadenie a platby v súvislosti s projektmi

               15.

               víta rekordne vysoké úrovne záväzkov dosiahnuté v roku 2008 a včasné vykonávanie desiateho ERF; zdôrazňuje, že zrýchlenie vykonávania by nemalo ísť na úkor kvality financovaných operácií;

               16.

               s uspokojením poznamenáva, že podľa zistenia Dvora audítorov sa v platbách záloh nevyskytli významné chyby; vyslovuje však poľutovanie nad skutočnosťou, že Dvor audítorov zistil významnú chybovosť s vplyvom na výšku kontrolovaných platieb;

               17.

               akceptuje argument, podľa ktorého sa časť chýb (nepredložené faktúry alebo iné podklady), t. j. tie, ktoré súvisia s podložením výdavkov v Angole, dá vysvetliť obzvlášť náročnými podmienkami, za ktorých sa uskutočnil audit v tejto krajine; zdôrazňuje však, že 47 % vyčísliteľných chýb sa týka oprávnenosti výdavkov, a preto vyzýva Komisiu, aby zlepšila svoj kontrolný systém s cieľom znížiť výskyt chýb (14); v tejto súvislosti upozorňuje Komisiu na odporúčanie Dvora audítorov, že by sa mali zlepšovať následné kontroly tým, že sa zamerajú na hlavné riziká;

               18.

               žiada Komisiu, aby pri revízii nariadenia o rozpočtových pravidlách určila problémy týkajúce sa postupov, s ktorými sa stretla v krízových situáciách, a aby Európskemu parlamentu najmä s ohľadom na financovanie opatrení pomoci v núdzi členskými štátmi predstavila účinný postup kontroly vyznačujúci sa dostatočnou pružnosťou potrebnou na to, aby sa neohrozil tok finančných prostriedkov, a zabezpečujúci transparentnosť vykonávaných projektov;

      Výročná správa o činnosti

               19.

               víta zistenie Dvora audítorov, podľa ktorého sa kvalita výročnej správy o činnosti výrazne zlepšila, a blahoželá Komisii najmä k častejšiemu využívaniu kvantitatívnych ukazovateľov (15);

      Monitorovanie implementačných organizácií

               20.

               kriticky posudzuje skutočnosť, že rovnako ako v predchádzajúcich rokoch pretrvávajú výrazné nedostatky vo finančných postupoch a kontrolách, ktoré vykonávajú implementačné organizácie, dozorní úradníci a národní povoľujúci úradníci; oceňuje však snahy zo strany EuropeAid a delegácií, najmä tie, ktoré sú zamerané na riešenie uvedených nedostatkov; žiada, aby sa toto úsilie v budúcnosti ešte posilnilo, a očakáva, že v budúcnosti očakávané zlepšenia systému CRIS Audit umožnia dosiahnuť lepšie výsledky;

               21.

               zdôrazňuje, že demokracia a právo ľudí žiť v podmienkach, v ktorých sa neporušujú ich ľudské práva, musia byť neoddeliteľnými cieľmi implementačných organizácií v krajinách, ktorým sa prideľuje pomoc z ERF;

      Rozpočtová podpora

               22.

               upozorňuje na významné zvýšenie podielu rozpočtovej podpory a štrukturálnej úpravy desiateho ERF (vyše 45 %) v prípade kumulatívnych rozhodnutí o financovaní v porovnaní s ôsmym a deviatym ERF (približne 15 %) (16);

               23.

               vyjadruje poľutovanie nad tým, že Dvor audítorov zistil pri audite záväzkov a platieb v súvislosti s rozpočtovou podporou vysoký výskyt nevyčísliteľných chýb; nalieha na to, aby Komisia hodnotila tieto platby ešte dôkladnejšie a aby v budúcnosti sprísnila postupy vyplácania; v tejto súvislosti berie s uspokojením na vedomie revíziu finančných tokov týchto platieb, ktorá bola vykonaná vo februári 2009;

               24.

               víta zlepšenie prehľadnosti a štruktúry hodnotení, ktoré robí Komisia v súvislosti s dodržiavaním dohody z Cotonou; vyjadruje však poľutovanie nad tým, že Dvor audítorov opäť zistil množstvo prípadov, v ktorých Komisia nepreukázala dostatočne štruktúrovaným a formálnym spôsobom, že hospodárenie s verejnými financiami v prijímajúcich krajinách je postačujúco transparentné, vierohodné a účinné alebo aspoň že tieto krajiny majú spoľahlivý a relevantný program reformy s takýmto zameraním;

               25.

               súhlasí s Dvorom audítorov, že Komisia musí pokračovať v úsilí zdôvodňovať svoje rozhodnutia o oprávnenosti na rozpočtovú podporu a zabezpečiť, aby všetky dohody o financovaní predstavovali ucelený a jasný základ hodnotenia dodržiavania platobných podmienok (17); očakáva informácie o výsledku preskúmania usmernení, ktoré Komisia sľúbila vykonať do konca roka 2009;

               26.

               nalieha na Komisiu, aby pomohla partnerským krajinám rozvinúť kapacity parlamentnej kontroly a auditu a zapojila parlamenty aj občiansku spoločnosť do procesu vypracovania národných rozvojových stratégií;

               27.

               pripomína, ako už zdôraznil v odseku 79 svojho uznesenia z 23. apríla 2009 s poznámkami, ktoré sú neoddeliteľnou súčasťou rozhodnutia o absolutóriu za plnenie rozpočtu siedmeho, ôsmeho a deviateho Európskeho rozvojového fondu za rozpočtový rok 2007 (18) (ďalej len „uznesenie z 23. apríla 2009“), že jeho úlohou v súvislosti s rozpočtovou podporou je dbať na zodpovednosť Komisie za výsledky vynaložených výdavkov a že rozpočtová podpora predstavuje nástroj pomoci, ktorý si vyžaduje zmenu vnímania dohľadu, pričom sa treba odkloniť od kontroly vstupov a prejsť na kontrolu výsledkov na základe ukazovateľov, a tým zabezpečiť, že prostriedky pomoci budú slúžiť obyvateľstvu prijímajúcej krajiny;

               28.

               zdôrazňuje svoju výzvu adresovanú Komisii, aby čo najdôslednejšie určila krajiny alebo problémy pri realizácii rozpočtovej podpory, kde by sa pozornosť Európskeho parlamentu mohla ukázať ako užitočná na zvýšenie zodpovednosti darcov (19), a to popri osobitných pokynoch na spôsob riadenia operácií rozpočtovej podpory v zraniteľných krajinách, ktorých vypracovanie Komisia prisľúbila vo svojich odpovediach z 2. decembra 2009 na otázky na písomné zodpovedanie, ktoré Výbor pre kontrolu rozpočtu položil členovi Komisie Karlovi De Guchtovi;

               29.

               opätovne vyzýva Dvor audítorov, aby informoval Európsky parlament o kvalite hodnotenia a riadenia rizika zo strany Komisie, a privítal by viac auditov výkonnosti, ktoré by posúdili výsledky nákladov na rozvojovú pomoc vo všeobecnosti a osobitne rozpočtovej podpory (20);

               30.

               vyzýva Komisiu, aby zabezpečila zníženie alebo zrušenie rozpočtovej podpory v prípade, že sa nedosiahnu jasné ciele;

      Vyhlásenie prijímajúcich krajín o vierohodnosti

               31.

               potvrdzuje svoje presvedčenie, že rozvojová pomoc vo všeobecnosti a osobitne rozpočtová podpora by mali byť zviazané s následným vyhlásením o vierohodnosti, ktoré by vydávala vláda prijímajúcej krajiny a ktoré by podpisoval jej minister financií, pričom by sa týkalo vybraných problémov, ktoré ovplyvňujú štruktúru riadenia a zodpovednosti prijímajúcej krajiny; neprijíma tvrdenie Komisie, že z analýz, ktoré sa uskutočňujú v spolupráci s ďalšími stranami a zúčastnenými stranami, sa získavajú postačujúce informácie o riadení;

               32.

               opätovne vyzýva Komisiu, aby prevzala iniciatívu a predložila takto zameraný návrh ostatným medzinárodným darcom, najmä Svetovej banke, s cieľom vyvinúť a zaviesť takýto nástroj so súhlasom ostatných darcov; očakáva, že bude informovaný o harmonograme, ktorý by sa mohol stanoviť na účely týchto rokovaní;

      Ľudské zdroje

               33.

               vyjadruje hlboké znepokojenie nad hroziacou stratou inštitucionálnej pamäte, ktorú spôsobujú závažné problémy so zamestnancami (príliš častá obmena, príliš vysoký a stále rastúci podiel voľných pracovných miest), ako sa uvádza vo výročnej správe o činnosti EuropeAid (21), a znepokojuje ho, že počet zamestnancov EuropeAid v porovnaní s vynaloženými prostriedkami naďalej klesá;

               34.

               zdôrazňuje svoje obavy, že existuje riziko, že nedostatok alebo neprimerané rozdelenie zamestnancov alebo nedostatok zamestnancov s konkrétnymi zručnosťami alebo znalosťami bude mať vplyv na účinnosť činností a kvalitu kontrol, overovania a monitorovania (22);

               35.

               podporuje zámer Komisie prijať ďalších externých pracovníkov s cieľom posilniť stav zamestnancov v sídle a v delegáciách na riadenie a kontrolu ERF; domnieva sa, že takéto posilnenie stavu zamestnancov bude veľmi potrebné vzhľadom na to, že závažnou mierou rastie objem záväzkov v rámci desiateho ERF;

      Poznámky k záverom a odporúčaniam Dvora audítorov

               36.

               s uspokojením poznamenáva, že Dvor audítorov vzal na vedomie úsilie úradu EuropeAid zamerané na výrazné zlepšenie svojich systémov kontroly a dohľadu; podporuje Komisiu v jej odhodlaní naďalej zlepšovať štruktúru systémov kontroly;

               37.

               plne súhlasí s odporúčaniami Dvora audítorov uvedenými v bode 55 písm. a) až f) a v bode 56 písm. a) a b) výročnej správy o ERF;

               38.

               osobitne upozorňuje, dokiaľ sa nevyrieši otázka nedostatku ľudských zdrojov, na odporúčanie Dvora audítorov, že Komisia by mala vypracovať štruktúrovanejšie analýzy rizík, poskytnúť realistickejšie posúdenie dostupných zdrojov pri vypracúvaní plánov ročných auditov a taktiež dôsledne monitorovať realizáciu plánov auditov počas celého roka;

               39.

               poukazuje na to, že Dvor audítorov vo svojej osobitnej správe č. 18/2009 zhodnotil podporu ERF pre regionálnu hospodársku integráciu vo východnej a v západnej Afrike, na ktorú pripadá značný podiel – viac než 50 % – prostriedkov ERF, ako iba čiastočne efektívnu; vyzýva Komisiu, aby vykonala opatrenia na realizáciu opatrení navrhnutých Dvorom audítorov, najmä pokiaľ ide o koordináciu a zladenie s regionálnymi organizáciami, zabezpečenie dostatočného personálu, koordináciu regionálnych a vnútroštátnych stratégií a presné vyjasnenie úloh, povinností a cieľov;

      Priority rozvoja a jeho zviditeľnenie

               40.

               vyzýva, aby sa referenčná hodnota nástroja financovania rozvojovej spolupráce, ktorá vyčleňuje 20 % finančných prostriedkov na základné a stredoškolské vzdelanie a základné zdravotnícke služby, uplatňovala aj na ERF; naliehavo žiada Komisiu, aby kládla väčší dôraz na zdravie matiek, keďže ide o rozvojový cieľ tisícročia, v prípade ktorého bol zaznamenaný najmenej uspokojivý pokrok; naliehavo žiada Komisiu, aby zaistila lepšie zviditeľnenie činností financovaných EÚ v zahraničí;

               41.

               opakovane vyjadruje svoju podporu zahrnutiu ERF do rozpočtu s cieľom dosiahnuť demokratickejšie, zodpovednejšie a transparentnejšie vynakladanie prostriedkov;

      Investičný nástroj

               42.

               poznamenáva, že EIB riadi investičný nástroj, t. j. rizikový nástroj financovaný prostredníctvom ERF, ktorý podporuje súkromné investície v zložitom hospodárskom a politickom kontexte krajín AKT; pripomína svoje poznámky uvedené vo svojich uzneseniach z 22. apríla 2008 (23) a z 23. apríla 2009, ktoré sú súčasťou rozhodnutí o absolutóriu za plnenie rozpočtu európskych rozvojových fondov za roky 2006 a 2007, pričom vyjadruje svoje obavy z toho, že riadenie investičného nástroja zo strany EIB nebolo súčasťou postupu udeľovania absolutória; ďalej pripomína, že zdrojmi ERF sú verejné prostriedky z príspevkov európskych daňových poplatníkov, a nie z finančných trhov;

               43.

               vyjadruje poľutovanie, rovnako ako ho vyjadril Dvor audítorov vo svojom stanovisku č. 9/2007 k návrhu nariadenia Rady o rozpočtových pravidlách, ktoré sa vzťahujú na 10. Európsky rozvojový fond, nad vytvorením dvoch samostatných oblastí riadenia, pretože to obmedzuje rozsah absolutória, vytvára dodatočnú potrebu koordinácie medzi Komisiou a EIB a spôsobuje ťažkosti pri získavaní celkového obrazu dosiahnutých výsledkov;

               44.

               poznamenáva, že výročná správa EIB o investičnom nástroji obsahuje hlavne finančné informácie a veľmi málo informácií – ak vôbec nejaké – o výsledkoch rozličných financovaných programov;

               45.

               pripomína, že v odseku 24 svojho vyššie uvedeného uznesenia z 22. apríla 2008 navrhoval, aby EIB počas postupu udeľovania absolutória predložila svoju výročnú správu o implementácii investičného nástroja priamo parlamentnému Výboru pre kontrolu rozpočtu; v tejto súvislosti navrhuje, aby Výbor pre kontrolu rozpočtu čo najskôr pozval predsedu EIB s cieľom prerokovať túto možnosť;

               46.

               pripomína svoju výzvu adresovanú EIB vo svojom uznesení z 23. apríla 2009, aby sa zamerala na predkladanie správ o výsledkoch a aby predložila kompletné, relevantné a objektívne informácie, pokiaľ ide o výsledky, stanovené ciele, dosiahnuté ciele a dôvody prípadných odchýlok, ako aj uskutočnené vyhodnotenia a prehľad výsledkov hodnotenia;

               47.

               žiada Komisiu o poskytnutie úplnejších informácií v porovnaní s nadväznými opatreniami k uzneseniu z 23. apríla 2009 o osobitných postupoch, ktoré vytvorila spoločne s EIB s cieľom koordinovať úsilie týchto dvoch inštitúcií o dosiahnutie rozvojových cieľov EÚ, ako aj o účinnosti týchto postupov.

      (1)  Ú. v. EÚ C 269, 10.11.2009, s. 257.

      (2)  Ú. v. EÚ C 274, 13.11.2009, s. 235.

      (3)  Ú. v. ES L 317, 15.12.2000, s. 3.

      (4)  Ú. v. EÚ L 287, 28.10.2005, s. 4.

      (5)  Ú. v. ES L 314, 30.11.2001, s. 1, a Ú. v. ES L 324, 7.12.2001, s. 1.

      (6)  Ú. v. EÚ L 109, 26.4.2007, s. 33.

      (7)  Ú. v. ES L 156, 29.5.1998, s. 108.

      (8)  Ú. v. ES L 317, 15.12.2000, s. 355.

      (9)  Ú. v. ES L 191, 7.7.1998, s. 53.

      (10)  Ú. v. EÚ L 83, 1.4.2003, s. 1.

      (11)  Ú. v. EÚ L 78, 19.3.2008, s. 1.

      (12)  Pozri výročnú správu Dvora audítorov o činnostiach ERF za rok 2008, bod 8.

      (13)  Pozri výročnú správu Dvora audítorov o činnostiach ERF za rok 2008, bod 2.

      (14)  Pozri výročnú správu Dvora audítorov o činnostiach ERF za rok 2008, bod 22.

      (15)  Pozri výročnú správu Dvora audítorov o činnostiach ERF za rok 2008, bod 29.

      (16)  Pozri výročnú správu Dvora audítorov o činnostiach ERF za rok 2008, graf II, s. 266.

      (17)  Pozri výročnú správu Dvora audítorov o činnostiach ERF za rok 2008, bod 56.

      (18)  Ú. v. EÚ L 255, 26.9.2009, s. 98.

      (19)  Pozri odsek 43 uznesenia z 23. apríla 2009.

      (20)  Pozri odsek 53 uznesenia z 23. apríla 2009.

      (21)  Pozri výročnú správu Dvora audítorov o činnostiach ERF za rok 2008, bod 30.

      (22)  Pozri odsek 61 uznesenia z 23. apríla 2009.

      (23)  Ú. v. EÚ L 88, 31.3.2009, s. 253.


title: 2010/465/EÚ: Rozhodnutie Rady a zástupcov vlád členských štátov Európskej únie, ktorí sa zišli na zasadnutí Rady, z  24. júna 2010 o podpise a predbežnom vykonávaní Protokolu, ktorým sa mení a dopĺňa dohoda o leteckej doprave medzi Európskym spoločenstvom a jeho členskými štátmi na jednej strane a Spojenými štátmi americkými na strane druhej

text:
               25.8.2010

               SK

               Úradný vestník Európskej únie

               L 223/1

         ROZHODNUTIE RADY A ZÁSTUPCOV VLÁD ČLENSKÝCH ŠTÁTOV EURÓPSKEJ ÚNIE, KTORÍ SA ZIŠLI NA ZASADNUTÍ RADY,
   z 24. júna 2010
   o podpise a predbežnom vykonávaní Protokolu, ktorým sa mení a dopĺňa dohoda o leteckej doprave medzi Európskym spoločenstvom a jeho členskými štátmi na jednej strane a Spojenými štátmi americkými na strane druhej
   (2010/465/EÚ)
   RADA EURÓPSKEJ ÚNIE A ZÁSTUPCOVIA VLÁD ČLENSKÝCH ŠTÁTOV, KTORÍ SA ZIŠLI NA ZASADNUTÍ RADY,
   so zreteľom na Zmluvu o fungovaní Európskej únie, a najmä na jej článok 100 ods. 2 v spojení s článkom 218 ods. 5 a článkom 218 ods. 8 prvým pododsekom,
   so zreteľom na návrh Európskej komisie,
   keďže:

               (1)

               Dohoda o leteckej doprave medzi Spojenými štátmi americkými na jednej strane a Európskym spoločenstvom a jeho členskými štátmi na strane druhej podpísaná 25. a 30. apríla 2007 (ďalej len „dohoda“) obsahuje povinnosť pre obe strany začať druhú etapu rokovaní.

               (2)

               V dôsledku nadobudnutia platnosti Lisabonskej zmluvy 1. decembra 2009, Európska únia nahradila Európske spoločenstvo a stala sa jeho nástupcom.

               (3)

               Komisia v mene Únie a členských štátov prerokovala protokol, ktorým sa mení a dopĺňa dohoda (ďalej len „protokol“) v súlade s článkom 21 uvedenej dohody.

               (4)

               Tento protokol bol parafovaný 25. marca 2010.

               (5)

               Protokol je plne v súlade s právnymi predpismi Únie, najmä so systémom EÚ na obchodovanie s emisiami.

               (6)

               Únia a členské štáty by mali protokol prerokovaný Komisiou podpísať a predbežne vykonávať v rozsahu, v akom to umožňuje vnútroštátne právo, s výhradou jeho možného uzavretia k neskoršiemu dátumu.

               (7)

               Je potrebné prijať procesné ustanovenia o prípadnom rozhodnutí, ako ukončiť predbežné vykonávanie uvedeného protokolu a ako prijať opatrenia podľa článku 21 ods. 5 dohody zmenenej a doplnenej týmto protokolom. Tiež je potrebné prijať procesné ustanovenia o pozastavení vzájomného uznávania regulačných rozhodnutí týkajúcich sa spôsobilosti leteckej spoločnosti a občianstva podľa článku 6a ods. 2 dohody zmenenej a doplnenej protokolom a o vykonávaní určitých ustanovení dohody vrátane ustanovení týkajúcich sa životného prostredia podľa článku 15 ods. 5 dohody zmenenej a doplnenej protokolom,

         PRIJALI TOTO ROZHODNUTIE:
   Článok 1
   Podpis a predbežné vykonávanie
   1.   Týmto sa v mene Únie schvaľuje podpis Protokolu, ktorým sa mení a dopĺňa Dohoda o leteckej doprave medzi Spojenými štátmi americkými na jednej strane a Európskym spoločenstvom a jeho členskými štátmi na strane druhej (ďalej len „protokol“) s výhradou uzavretia uvedeného protokolu.
   Text protokolu je pripojený k tomuto rozhodnutiu.
   2.   Týmto sa predseda Rady poveruje určiť osobu(-y) splnomocnenú(-é) podpísať protokol v mene Únie s výhradou jeho uzavretia.
   3.   Kým protokol nenadobudne platnosť, Únia a jej členské štáty ho predbežne vykonávajú v rozsahu, v akom to umožňuje vnútroštátne právo, a to od dátumu jeho podpisu.
   4.   Rada v mene Únie a členských štátov v súlade s príslušnými ustanoveniami zmluvy jednomyseľne prijíma rozhodnutie o ukončení predbežného vykonávania protokolu a o oznámení tejto skutočnosti Spojeným štátom americkým v súlade s článkom 9 ods. 2 protokolu, ako aj rozhodnutie o stiahnutí takéhoto oznámenia.
   Článok 2
   Pozastavenie vzájomného uznávania
   Rada v mene Únie a členských štátov a v súlade s príslušnými ustanoveniami zmluvy jednomyseľne prijíma rozhodnutie o pozastavení vzájomného uznávania regulačných rozhodnutí týkajúcich sa spôsobilosti leteckej spoločnosti a občianstva a o informovaní Spojených štátov amerických o tejto skutočnosti v súlade s článkom 6a ods. 2 dohody zmenenej a doplnenej protokolom.
   Článok 3
   Spoločný výbor
   1.   Úniu a členské štáty zastupujú v spoločnom výbore zriadenom podľa článku 18 dohody zmenenej a doplnenej týmto protokolom zástupcovia Komisie a členských štátov.
   2.   Pozíciu, ktorú má prijať Únia a jej členské štáty v spoločnom výbore so zreteľom na veci, ktoré patria do výlučnej právomoci Únie a ktoré nevyžadujú prijatie rozhodnutia s právnym účinkom, prijme Komisia a vopred ju oznámi Rade a členským štátom.
   3.   V prípade rozhodnutí vo veciach, ktoré patria do právomoci Únie, pozíciu Únie a jej členských štátov v spoločnom výbore prijíma Rada kvalifikovanou väčšinou na návrh Komisie, pokiaľ sa na základe platného hlasovacieho postupu stanoveného v zmluve.
   4.   V prípade rozhodnutí vo veciach, ktoré patria do právomoci členských štátov, pozíciu Únie a jej členských štátov v spoločnom výbore prijíma jednomyseľne Rada na návrh Komisie alebo ktoréhokoľvek členského štátu, pokiaľ členský štát neinformuje Generálny sekretariát Rady do jedného mesiaca od prijatia uvedenej pozície, že s rozhodnutím, ktoré má prijať spoločný výbor, môže súhlasiť len na základe dohody svojich legislatívnych orgánov, najmä z dôvodu výhrady parlamentného preskúmania.
   5.   Pozíciu Únie a členských štátov v rámci spoločného výboru prezentuje Komisia s výnimkou vecí, ktoré patria do výlučnej právomoci členských štátov, keď pozíciu prezentuje predsedníctvo Rady alebo na základe rozhodnutia Rady Komisia.
   Článok 4
   Rozhodnutia v súlade s článkom 21 ods. 5 dohody
   Rada v mene Únie a členských štátov a v súlade s príslušnými ustanoveniami zmluvy jednomyseľne prijíma rozhodnutie o neumožnení leteckej spoločnosti druhej strany využívať ďalšie frekvencie alebo vstupovať na nové trhy v rámci dohody a o oznámení tejto skutočnosti Spojeným štátom americkým alebo o súhlase so zrušením takéhoto rozhodnutia, ktoré sa prijalo v súlade s článkom 21 ods. 5 dohody zmenenej a doplnenej protokolom.
   Článok 5
   Informácie predkladané Komisii
   Členské štáty bezodkladne informujú Komisiu o všetkých žiadostiach alebo oznámeniach, ktoré podali alebo prijali podľa článku 15 dohody zmenenej a doplnenej protokolom.

      V Luxemburgu 24. júna 2010

            Za Radu

            predseda

         J. BLANCO LÓPEZ

      PROTOKOL,
      ktorým sa mení a dopĺňa dohoda o leteckej doprave medzi Spojenými štátmi americkými a Európskym spoločenstvom a jeho členskými štátmi, podpísaná 25. a 30. apríla 2007
      SPOJENÉ ŠTÁTY AMERICKÉ (ďalej len „Spojené štáty“)
      na jednej strane a
      BELGICKÉ KRÁĽOVSTVO,
      BULHARSKÁ REPUBLIKA,
      ČESKÁ REPUBLIKA,
      DÁNSKE KRÁĽOVSTVO,
      SPOLKOVÁ REPUBLIKA NEMECKO,
      ESTÓNSKA REPUBLIKA,
      ÍRSKO,
      HELÉNSKA REPUBLIKA,
      ŠPANIELSKE KRÁĽOVSTVO,
      FRANCÚZSKA REPUBLIKA,
      TALIANSKA REPUBLIKA,
      CYPERSKÁ REPUBLIKA,
      LOTYŠSKÁ REPUBLIKA,
      LITOVSKÁ REPUBLIKA,
      LUXEMBURSKÉ VEĽKOVOJVODSTVO,
      MAĎARSKÁ REPUBLIKA,
      MALTA,
      HOLANDSKÉ KRÁĽOVSTVO,
      RAKÚSKA REPUBLIKA,
      POĽSKÁ REPUBLIKA,
      PORTUGALSKÁ REPUBLIKA,
      RUMUNSKO,
      SLOVINSKÁ REPUBLIKA,
      SLOVENSKÁ REPUBLIKA,
      FÍNSKA REPUBLIKA,
      ŠVÉDSKE KRÁĽOVSTVO,
      SPOJENÉ KRÁĽOVSTVO VEĽKEJ BRITÁNIE A SEVERNÉHO ÍRSKA
      ako zmluvné strany Zmluvy o Európskej únii a Zmluvy o fungovaní Európskej únie a ako členské štáty Európskej únie (ďalej len „členské štáty“)
      a EURÓPSKA ÚNIA
      na strane druhej,
      S ÚMYSLOM vychádzať z rámca stanoveného na základe Dohody o leteckej doprave medzi Spojenými štátmi americkými a Európskym spoločenstvom a jeho členskými štátmi, podpísanej 25. a 30. apríla 2007 (ďalej len „dohoda“), s cieľom otvoriť prístup na trhy, maximalizovať výhody pre spotrebiteľov, letecké spoločnosti, pracovníkov a verejnosť na obidvoch stranách Atlantického oceánu,
      SPLNENÍM mandátu uvedeného v článku 21 dohody na urýchlené prerokovanie druhej etapy dohody, ktorá povedie k splneniu tohto cieľa,
      UZNÁVAJÚC, že Európska únia nahradila Európske spoločenstvo a stala sa jeho nástupcom v dôsledku nadobudnutia platnosti Lisabonskej zmluvy, ktorou sa mení a dopĺňa Zmluva o Európskej únii a Zmluva o založení Európskeho spoločenstva, 1. decembra 2009 a že k tomuto dátumu všetky práva a povinnosti Európskeho spoločenstva ako aj všetky odkazy naň v tejto dohode sa vzťahujú na Európsku úniu,
      DOHODLI SA NA ZMENE A DOPLNENÍ DOHODY TAKTO:
      Článok 1
      Vymedzenie pojmov
      Článok 1 dohody sa nahrádza takto:

                  1.

                  Za odsek 2 sa vkladá táto nová definícia:
                  „2a   ‚zistenie štátnej príslušnosti‘ znamená zistenie, že letecký dopravca navrhujúci prevádzku služieb v rámci tejto dohody spĺňa požiadavky článku 4, týkajúce sa vlastníctva, účinnej kontroly a hlavného miesta podnikania;“.

                  2.

                  Za odsek 3 sa vkladá táto nová definícia:
                  „3a   ‚zistenie spôsobilosti‘ znamená zistenie, že letecký dopravca navrhujúci prevádzku služieb v rámci tejto dohody má uspokojivé finančné schopnosti a adekvátne manažérske skúsenosti a že je pripravený dodržiavať právne predpisy, nariadenia a požiadavky, ktorými sa musia takéto služby pri svojej prevádzke riadiť;“.

            Článok 2
      Vzájomné uznanie regulačných zistení týkajúcich sa spôsobilosti leteckej spoločnosti a štátnej príslušnosti
      Za článok 6 sa vkladá tento nový článok 6a:

         „Článok 6a
         Vzájomné uznanie regulačných zistení týkajúcich sa spôsobilosti leteckej spoločnosti a štátnej príslušnosti
         1.   Po prijatí žiadosti o prevádzkové oprávnenie od leteckého dopravcu jednej strany letecké orgány druhej strany podľa článku 4 uznajú zistenie spôsobilosti a/alebo štátnej príslušnosti leteckými orgánmi prvej strany v súvislosti s týmto leteckým dopravcom, ako keby také zistenie vydali jeho vlastné letecký orgány, a nebudú sa týmito záležitosťami ďalej zaoberať s výnimkou ustanovení písmena a) nižšie:

                     a)

                     Ak letecké orgány prijímajúcej strany po prijatí žiadosti o prevádzkové oprávnenie od leteckého dopravcu alebo po udelení takéhoto oprávnenia majú konkrétny dôvod domnievať sa, že napriek uznaniu leteckých orgánov druhej strany podmienky stanovené v článku 4 tejto dohody potrebné na udelenie príslušných oprávnení alebo povolení neboli splnené, majú okamžite informovať tieto orgány a uviesť podstatné dôvody svojich obáv. V takomto prípade môže ktorákoľvek strana požiadať o konzultácie, na ktorých by sa mali zúčastniť zástupcovia príslušných leteckých orgánov, a/alebo o poskytnutie dodatočných informácií v tejto súvislosti, a takáto žiadosť by sa mala splniť čo najskôr. Ak sa táto záležitosť nevyrieši, môže ju ktorákoľvek strana predložiť spoločnému výboru;

                     b)

                     Tento článok sa nevzťahuje na ustanovenia týkajúce sa osvedčení o bezpečnosti alebo bezpečnostných oprávnení, opatrení bezpečnostnej ochrany alebo poistného krytia.

               2.   Ak je to možné, každá strana informuje druhú stranu vopred a v opačnom prípade čo najskôr potom, o akýchkoľvek zásadných zmenách týkajúcich sa uplatňovaných kritérií pri ustanoveniach uvedených v odseku 1 vyššie, a to prostredníctvom spoločného výboru. Ak prijímajúca strana požiada o konzultácie týkajúce sa ktorejkoľvek z takýchto zmien, tieto konzultácie sa uskutočnia v spoločnom výbore do 30 dní od takejto žiadosti, ak sa strany nedohodnú inak. Ak sa prijímajúca strana po týchto konzultáciách domnieva, že zrevidované kritériá druhej strany nie sú pre vzájomné uznanie regulačných zistení uspokojivé, prijímajúca strana môže informovať druhú stranu o pozastavení odseku 1. Toto pozastavenie môže prijímajúca strana kedykoľvek zrušiť. Spoločný výbor je o tom primerane informovaný.“

      Článok 3
      Životné prostredie
      Článok 15 dohody sa vypúšťa v plnom rozsahu a nahrádza sa takto:

         „Článok 15
         Životné prostredie
         1.   Strany uznávajú dôležitosť ochrany životného prostredia pri tvorbe a vykonávaní medzinárodnej leteckej politiky, pričom pri tvorbe takejto politiky starostlivo zvažujú náklady na ochranu životného prostredia a ich prínos a v prípade potreby spoločne hľadajú účinné globálne riešenia. Strany v súlade s tým spoločne pracujú na obmedzení alebo znížení vplyvu medzinárodnej leteckej dopravy na životné prostredie hospodársky primeraným spôsobom.
         2.   V prípade, keď strana posudzuje navrhované opatrenia v oblasti životného prostredia, mala by vyhodnotiť možné negatívne vplyvy na vykonávanie práv stanovených v tejto dohode, a ak sa tieto opatrenia prijmú, mala by prijať primerané kroky na zmiernenie akýchkoľvek negatívnych vplyvov. Na žiadosť jednej strany poskytne druhá strana opis takéhoto hodnotenia a krokov na zmiernenie.
         3.   Ak sa zavedú opatrenia na ochranu životného prostredia, musia sa dodržiavať normy ochrany životného prostredia v letectve, ktoré prijala Medzinárodná organizácia civilného letectva v prílohách k dohovoru, okrem prípadov, keď sa zaevidovali odlišnosti. Akékoľvek opatrenia na ochranu životného prostredia, ktoré majú vplyv na letecké dopravné služby podľa tejto dohody, uplatňujú strany v súlade s článkom 2 a článkom 3 ods. 4 tejto dohody.
         4.   Strany opätovne potvrdzujú záväzok členských štátov a Spojených štátov uplatňovať zásadu vyváženého prístupu.
         5.   Pri zavádzaní nových povinných prevádzkových obmedzení podmienených hlukom na letiskách, kde počet pohybov civilných podzvukových prúdových lietadiel v kalendárnom roku presahuje 50 000, sa uplatňujú tieto ustanovenia:

                     a)

                     Príslušné orgány strany dohody poskytnú príležitosť na zohľadnenie stanovísk zainteresovaných strán v rozhodovacom procese.

                     b)

                     Oznámenie o zavedení akéhokoľvek nového prevádzkového obmedzenia sa sprístupní druhej strane najneskôr 150 dní pred nadobudnutím platnosti tohto prevádzkového obmedzenia. Na žiadosť tejto druhej strany sa jej bezodkladne poskytne správa vysvetľujúca dôvody zavedenia prevádzkových obmedzení, s uvedením environmentálneho cieľa stanoveného pre dané letisko a opatrení, ktoré sa zvažovali na dosiahnutie tohto cieľa. Táto správa musí obsahovať relevantné vyhodnotenie pravdepodobných nákladov a prínosov rôznych zvažovaných opatrení.

                     c)

                     Prevádzkové obmedzenia nesmú byť i) diskriminačné; ii) reštriktívnejšie než je potrebné na dosiahnutie environmentálneho cieľa stanoveného pre dané letisko a iii) svojvoľné.

               6.   Strany podporujú výmenu informácií a pravidelný dialóg medzi odborníkmi, vedený najmä prostredníctvom existujúcich komunikačných kanálov, s cieľom zintenzívniť v súlade s uplatniteľnými zákonmi a právnymi predpismi spoluprácu v oblasti vplyvu medzinárodnej leteckej dopravy na životné prostredie a jeho zmiernenia vrátane:

                     a)

                     výskumu a vývoja ekologickej leteckej technológie;

                     b)

                     zlepšenia vedeckých poznatkov týkajúcich sa vplyvu emisií z leteckej dopravy s cieľom zvýšiť informovanosť v rámci politických rozhodnutí;

                     c)

                     inovácie v oblasti manažmentu letovej prevádzky s cieľom znížiť environmentálny vplyv leteckej dopravy;

                     d)

                     výskumu a vývoja udržateľných alternatívnych palív pre leteckú dopravu a

                     e)

                     výmeny názorov na problémy a možnosti na medzinárodných fórach týkajúcich sa vplyvu leteckej dopravy na životné prostredie, v prípade potreby vrátane koordinácie pozícií.

               7.   Ak o to strany požiadajú, spoločný výbor s pomocou odborníkov vypracuje odporúčania zamerané na riešenie problematiky prípadného prekrývania trhových opatrení týkajúcich sa emisií, ktoré uplatňujú strany, a zabezpečenia súladu medzi nimi s cieľom zabrániť zdvojeniu opatrení a nákladov a čo najviac znížiť administratívnu záťaž leteckých spoločností. Vykonávanie takýchto odporúčaní podlieha internému schváleniu alebo ratifikácii v závislosti od požiadaviek každej strany.
         8.   Ak sa jedna strana domnieva, že záležitosť týkajúca sa ochrany životného prostredia v letectve vrátane navrhovaných nových opatrení vzbudzuje obavy z hľadiska uplatňovania alebo vykonávania tejto dohody, môže požiadať o zvolanie spoločného výboru v súlade s článkom 18 s cieľom preskúmať predmetnú záležitosť a prijať vhodné opatrenia na riešenie obáv, ktorých oprávnenosť sa preukázala.“

      Článok 4
      Sociálny rozmer
      Za článok 17 sa vkladá tento nový článok 17a:

         „Článok 17a
         Sociálny rozmer
         1.   Strany uznávajú význam sociálneho rozmeru tejto dohody a prínos otvorenia trhu sprevádzaného vysokými štandardmi práce. Účelom príležitostí, ktoré vyplynuli z dohody, nie je narušiť štandardy práce alebo pracovné práva a zásady stanovené v príslušných právnych predpisoch zmluvných strán.
         2.   Zásady uvedené v odseku 1 slúžia na usmernenie strán pri vykonávaní dohody, ako aj na pravidelné posudzovanie sociálnych dôsledkov dohody spoločným výborom podľa článku 18 a prípravu vhodných opatrení reagujúcich na obavy, ktoré sa preukážu ako oprávnené.“

      Článok 5
      Spoločný výbor
      Odseky 3, 4 a 5 článku 18 dohody sa vypúšťajú v plnom rozsahu a nahrádzajú sa takto:

         „3.   Spoločný výbor hodnotí podľa potreby celkové vykonávanie dohody vrátane akýchkoľvek vplyvov obmedzení leteckej infraštruktúry na vykonávanie práv ustanovených v článku 3, vplyvov bezpečnostných opatrení prijatých podľa článku 9, vplyvov na podmienky hospodárskej súťaže, a to aj v oblasti počítačových rezervačných systémov, a akýchkoľvek sociálnych dôsledkov vykonávania dohody. Spoločný výbor takisto priebežne skúma jednotlivé otázky alebo návrhy, o ktorých sa ktorákoľvek strana domnieva, že majú alebo potenciálne môžu mať vplyv na prevádzku v súlade s touto dohodou, napríklad konfliktné regulačné požiadavky.
         4.   Spoločný výbor okrem toho rozvíja spoluprácu:

                     a)

                     zvažovaním potenciálnych oblastí ďalšieho rozvoja dohody vrátane odporúčania zmien a doplnení dohody;

                     b)

                     skúmaním sociálnych dôsledkov dohody pri jej vykonávaní a vypracovaním vhodných reakcií na obavy, ktoré sa preukážu ako oprávnené;

                     c)

                     udržiavaním prehľadu o problémoch týkajúcich sa štátnych dotácií alebo podpory, na ktoré upozornila jedna alebo druhá strana v spoločnom výbore;

                     d)

                     prijímaním rozhodnutí na základe konsenzu o všetkých záležitostiach týkajúcich sa vykonávania článku 11 ods. 6;

                     e)

                     vypracovaním pravidiel vzájomného uznávania regulačných zistení, ak o to strany požiadajú;

                     f)

                     posilnením spolupráce medzi príslušnými orgánmi strán v snahe rozvinúť ich jednotlivé systémy manažmentu letovej prevádzky s cieľom optimalizovať interoperabilitu a zlučiteľnosť týchto systémov, znížiť náklady a zlepšiť ich bezpečnosť, kapacitu a environmentálne dôsledky;

                     g)

                     podporou prípravy návrhov spoločných projektov a iniciatív v oblasti bezpečnosti letectva, a to aj s tretími krajinami;

                     h)

                     podporou pokračovania úzkej spolupráce medzi príslušnými orgánmi zmluvných strán zodpovednými za bezpečnosť letectva vrátane iniciatív zameraných na rozvoj bezpečnostných postupov na zjednodušenie osobnej a nákladnej dopravy bez ohrozenia bezpečnosti;

                     i)

                     zvážením, či príslušné zákony, právne predpisy a postupy strán dohody v oblastiach uvedených v prílohe 9 dohovoru (zjednodušenie), môžu ovplyvniť vykonávanie práv podľa tejto dohody;

                     j)

                     podporou výmeny nových legislatívnych alebo regulačných iniciatív a zmien na úrovni expertov, okrem iných v oblasti bezpečnostnej ochrany, bezpečnosti, životného prostredia, leteckej infraštruktúry (vrátane prevádzkových intervalov) a ochrany spotrebiteľa;

                     k)

                     podporou prípadných konzultácií v súvislosti s otázkami leteckej dopravy, ktorými sa zaoberajú medzinárodné organizácie a ktoré sa týkajú tretích krajín, vrátane zvažovania prípadného prijatia spoločného prístupu, a

                     l)

                     prijímaním rozhodnutí na základe konsenzu uvedených v článku 1 ods. 3 prílohy 4 a článku 2 ods. 3 prílohy 4.

               5.   Strany majú spoločný cieľ, ktorý spočíva v maximalizácii výhod pre spotrebiteľov, letecké spoločnosti, pracovníkov a verejnosť na oboch stranách Atlantického oceánu prostredníctvom rozšírenia tejto dohody o tretie krajiny. Spoločný výbor na tento účel podľa potreby skúma podmienky a postupy vrátane všetkých potrebných zmien a doplnení tejto dohody, ktoré by si vyžadovalo pristúpenie ďalších tretích krajín k tejto dohode.“

      Článok 6
      Ďalšie rozšírenie príležitostí
      Článok 21 sa vypúšťa v plnom rozsahu a nahrádza sa takto:

         „Článok 21
         Ďalšie rozšírenie príležitostí
         1.   Strany sa zaväzujú sledovať spoločný cieľ, ktorým je ďalšie odstraňovanie prekážok prístupu na trh so zámerom maximalizovať výhody pre spotrebiteľov, letecké spoločnosti, pracovníkov a verejnosť na oboch stranách Atlantického oceánu vrátane zlepšenia prístupu leteckých spoločností ku globálnym kapitálovým trhom v záujme lepšieho zohľadnenia reality svetového leteckého priemyslu, posilnenia systému transatlantickej leteckej dopravy a vytvorenia rámca schopného povzbudiť iné krajiny, aby otvorili svoje trhy s leteckými službami.
         2.   V súlade so spoločným cieľom uvedeným v odseku 1 a po naplnení svojej zodpovednosti podľa článku 18, pokiaľ ide o kontrolu vykonávania tejto dohody, spoločný výbor každoročne preskúma dosiahnutý pokrok vrátane smerovania k legislatívnym zmenám uvedeným v tomto článku. Spoločný výbor vypracuje v tejto súvislosti postup spolupráce vrátane primeraných odporúčaní pre strany dohody. Európska únia a jej členské štáty umožnia Spojeným štátom alebo ich štátnym príslušníkom väčšinové vlastníctvo a účinnú kontrolu svojich leteckých spoločností na základe reciprocity a potvrdenia spoločného výboru, že zákony a právne predpisy Spojených štátov umožňujú väčšinové vlastníctvo a účinnú kontrolu svojich leteckých spoločností členskými štátmi alebo ich štátnymi príslušníkmi.
         3.   Na základe písomného potvrdenia spoločného výboru v súlade s článkom 18 ods. 6, že zákony a právne predpisy každej strany umožňujú väčšinové vlastníctvo a účinnú kontrolu jej leteckých spoločností druhou stranou alebo jej štátnymi príslušníkmi:

                     a)

                     časť 3 prílohy 1 k tejto dohode stráca platnosť;

                     b)

                     letecké spoločnosti Spojených štátov majú právo poskytovať pravidelné služby kombinovanej leteckej dopravy cestujúcim medzi jednotlivými destináciami v Európskej únii a jej členských štátoch a piatich krajinách bez toho, že by mali v letovom poriadku destinácie na území Spojených štátov. Tieto krajiny určuje spoločný výbor v priebehu jedného roka odo dňa podpísania tohto protokolu. Spoločný výbor môže zoznam takýchto krajín zmeniť a doplniť alebo môže zvýšiť počet takýchto krajín, a

                     c)

                     znenie článku 2 prílohy 4 k tejto dohode (Vlastníctvo a kontrola leteckých spoločností tretej krajiny) stráca platnosť a namiesto neho nadobúda platnosť znenie prílohy 6 k tejto dohode so zreteľom na letecké spoločnosti tretích krajín, ktoré vlastnia a kontrolujú Spojené štáty alebo ich štátni príslušníci.

               4.   Na základe písomného potvrdenia spoločného výboru v súlade s článkom 18 ods. 6, že zákony a právne predpisy Európskej únie a jej členských štátov týkajúce sa zavedenia prevádzkových obmedzení podmienených hlukom na letiskách, kde počet pohybov civilných podzvukových prúdových lietadiel v roku presahuje 50 000, obsahujú ustanovenie, že Európska komisia má právomoc preskúmať tento postup pred zavedením takýchto opatrení, a ak nie je presvedčená, že príslušné postupy prebehli v súlade s platnými záväzkami, môže pred ich zavedením prijať príslušné právne kroky týkajúce sa daných opatrení:

                     a)

                     letecké spoločnosti Európskej únie majú právo poskytovať pravidelné služby kombinovanej leteckej dopravy cestujúcim medzi jednotlivými destináciami v Spojených štátoch a piatich ďalších krajinách bez toho, že by mali v letovom poriadku destinácie na území Európskej únie a jej členských štátov. Tieto krajiny určuje spoločný výbor v priebehu jedného roka odo dňa podpísania tohto protokolu. Spoločný výbor môže zoznam takýchto krajín zmeniť a doplniť alebo môže zvýšiť počet takýchto krajín, a

                     b)

                     znenie článku 2 prílohy 4 k tejto dohode (Vlastníctvo a kontrola leteckých spoločností tretej krajiny) stráca platnosť a namiesto neho nadobúda platnosť znenie prílohy 6 k tejto dohode so zreteľom na letecké spoločnosti tretích krajín, ktoré vlastnia a kontrolujú členské štáty alebo ich štátni príslušníci.

               5.   Na základe písomného potvrdenia spoločného výboru, že strana dohody splnila podmienky odsekov 3 a 4 uplatniteľné na túto stranu, môže táto strana požiadať o konzultácie na vysokej úrovni týkajúce sa vykonávania tohto článku. Takéto konzultácie sa začnú v priebehu 60 dní odo dňa doručenia žiadosti, ak sa zmluvné strany nedohodnú inak. Zmluvné strany vyvinú maximálne úsilie na vyriešenie otázok, ktoré sa stali predmetom konzultácií. Ak strana, ktorá požiadala o konzultácie, nie je spokojná s výsledkom týchto konzultácií, môže diplomatickou cestou písomne oznámiť svoje rozhodnutie nedovoliť nijakej leteckej spoločnosti druhej strany využívať ďalšie frekvencie alebo vstupovať na nové trhy v rámci tejto dohody. Takéto rozhodnutie nadobudne platnosť 60 dní odo dňa oznámenia. V rámci tohto obdobia môže druhá strana rozhodnúť o zákaze pre letecké spoločnosti prvej strany využívať ďalšie frekvencie alebo vstupovať na nové trhy v rámci tejto dohody. Takéto rozhodnutie nadobúda platnosť v ten istý deň ako rozhodnutie prvej strany. Akékoľvek takéto rozhodnutie strany môže byť zrušené na základe dohody oboch strán, ktoré písomnou formou potvrdí spoločný výbor.“

      Článok 7
      Preprava obstarávaná vládou USA
      Príloha 3 k dohode sa vypúšťa v plnom rozsahu a nahrádza sa takto:

            „PRÍLOHA 3
            o preprave obstarávanej vládou USA
            Letecké spoločnosti Spoločenstva majú právo prepravovať cestujúcich a náklad pravidelnými a chartrovými letmi, ktorými civilné ministerstvá a agentúry vlády USA alebo organizácie zriadené vládou USA:

                        1.

                        obstarajú dopravu pre seba alebo v rámci vykonávania dojednania, na základe ktorého platbu uskutočňuje vláda alebo sa na platbu použijú finančné prostriedky poskytnuté vláde, alebo

                        2.

                        zabezpečujú dopravu do zahraničnej krajiny alebo pre zahraničnú krajinu, alebo medzinárodnú alebo inú organizáciu bez náhrady finančných prostriedkov,

                  pričom ide o dopravu:

                        a)

                        medzi ktorýmkoľvek bodom v Spojených štátoch a ktorýmkoľvek bodom mimo Spojených štátov v rozsahu, v akom bola táto doprava schválená podľa článku 3 pododseku 1 c) okrem prípadu, ak ide o cestujúcich medzi dvoma mestami, v súvislosti s ktorými existuje platná zmluva o výške cestovného za dopravu, alebo

                        b)

                        medzi ktorýmikoľvek dvoma bodmi mimo územia Spojených štátov.

                  Táto príloha sa nevzťahuje na dopravu, ktorú zaobstará alebo hradí minister obrany alebo štátny tajomník pre letectvo, armádu alebo námorníctvo.“

      Článok 8
      Prílohy
      Text dodatku k tomuto protokolu sa prikladá k dohode ako príloha 6.
      Článok 9
      Predbežné vykonávanie
      1.   Do nadobudnutia platnosti strany súhlasia, že budú tento protokol predbežne vykonávať v rozsahu prípustnom podľa vnútroštátneho práva od dátumu jeho podpisu.
      2.   Ktorákoľvek strana môže kedykoľvek písomne oznámiť diplomatickou cestou druhej strane svoje rozhodnutie prestať uplatňovať tento protokol. V takom prípade sa uplatňovanie tohto protokolu ukončí o polnoci greenwichského času na konci dopravnej sezóny Medzinárodného združenia leteckej dopravy (IATA), ktorá platí jeden rok odo dňa písomného oznámenia, ak nie je toto oznámenie zrušené dohodou strán pred koncom tohto obdobia. V prípade, že sa predbežné vykonávanie dohody ukončí podľa článku 25 ods. 2 tejto dohody, zároveň sa ukončí aj predbežné vykonávanie tohto protokolu.
      Článok 10
      Nadobudnutie platnosti
      Tento protokol nadobúda platnosť k neskoršiemu z týchto termínov:

                  1.

                  dňom nadobudnutia platnosti tejto dohody alebo

                  2.

                  jeden mesiac od datovania poslednej nóty v rámci výmeny diplomatických nót medzi stranami, ktorou sa potvrdzuje ukončenie všetkých postupov potrebných na nadobudnutie platnosti tohto protokolu.

            Na účely tejto výmeny diplomatických nót budú diplomatické nóty Európskej únii a jej členským štátom alebo Európskej únie a jej členských štátov doručené Európskej únii alebo odoslané Európskou úniou. Diplomatická nóta alebo nóty Európskej únie a jej členských štátov musia obsahovať oznámenie každého členského štátu, ktorým sa potvrdzuje, že boli splnené jeho postupy potrebné pre nadobudnutie platnosti tohto protokolu.

         NA DÔKAZ TOHO nižšie podpísaní a riadne splnomocnení zástupcovia podpísali túto dohodu.
         Съставено в Люксембург на двадесет и четвърти юни две хиляди и десета година.
         Hecho en Luxemburgo, el veinticuatro de junio de dos mil diez.
         V Lucemburku dne dvacátého čtvrtého června dva tisíce deset.
         Udfærdiget i Luxembourg den fireogtyvende juni to tusind og ti.
         Geschehen zu Luxemburg am vierundzwanzigsten Juni zweitausendzehn.
         Kahe tuhande kümnenda aasta juunikuu kahekümne neljandal päeval Luxembourgis.
         'Εγινε στo Λουξεμβούργο, στις είκοσι τέσσερις Ιουνίου δύο χιλιάδες δέκα.
         Done at Luxembourg on the twenty-fourth day of June in the year two thousand and ten.
         Fait à Luxembourg, le vingt-quatre juin deux mille dix.
         Fatto a Lussemburgo, addì ventiquattro giugno duemiladieci.
         Luksemburgā, divi tūkstoši desmitā gada divdesmit ceturtajā jūnijā.
         Priimta du tūkstančiai dešimtų metų birželio dvidešimt ketvirtą dieną Liuksemburge.
         Kelt Luxembourgban, a kétezer-tizedik év június havának huszonnegyedik napján.
         Magħmul fil-Lussemburgu, fl-erbgħa u għoxrin jum ta' Ġunju tas-sena elfejn u għaxra.
         Gedaan te Luxemburg, de vierentwintigste juni tweeduizend tien.
         Sporządzono w Luksemburgu dnia dwudziestego czwartego czerwca roku dwa tysiące dziesiątego.
         Feito no Luxemburgo, em vinte e quatro de Junho de dois mil e dez.
         Întocmit la Luxemburg, la douăzeci și patru iunie două mii zece.
         V Luxemburgu dňa dvadsiateho štvrtého júna dvetisícdesať.
         V Luxembourgu, dne štiriindvajsetega junija leta dva tisoč deset.
         Tehty Luxemburgissa kahdentenakymmenentenäneljäntenä päivänä kesäkuuta vuonna kaksituhattakymmenen.
         Som skedde i Luxemburg den tjugofjärde juni tjugohundratio.

            За Репyблика Бългaрия

            Voor het Koninkrijk België
            Pour le Royaume de Belgique
            Für das Königreich Belgien

            Deze handtekening verbindt eveneens het Vlaamse Gewest, het Waalse Gewest en het Brussels Hoofdstedelijk Gewest.
            Cette signature engage également la Région wallonne, la Région flamande et la Région de Bruxelles-Capitale.
            Diese Unterschrift bindet zugleich die Wallonische Region, die Flämische Region und die Region Brüssel-Hauptstadt.

            Za Českou republiku

            På Kongeriget Danmarks vegne

            Für die Bundesrepublik Deutschland

            Eesti Vabariigi nimel

            Για την Ελληνική Δημοκρατία

            Por el Reino de España

            Pour la République française

            Thar cheann Na hÉireann
            For Ireland

            Per la Repubblica italiana

            Για την Κυπριακή Δημοκρατία

            Latvijas Republikas vārdā

            Lietuvos Respublikos vardu

            Pour le Grand-Duché de Luxembourg

            A Magyar Köztársaság részéről

            Għal Malta

            Voor het Koninkrijk der Nederlanden

            Für die Republik Österreich

            W imieniu Rzeczypospolitej Polskiej

            Pela República Portuguesa

            Pentru România

            Za Republiko Slovenijo

            Za Slovenskύ republiku

            Suomen tasavallan puolesta

            För Konungariket Sverige

            For the United Kingdom of Great Britain and Northern Ireland

            За Европейския съюз
            Por la Unión Europea
            Za Evropskou unii
            For Den Europæiske Union
            Für die Europäische Union
            Euroopa Liidu nimel
            Για την Ευρωπαϊκή Ένωση
            For the European Union
            Pour l’Union européenne
            Per l’Unione europea
            Eiropas Savienības vārdā
            Europos Sajungos vardu
            Az Európai Unió részéről
            Għall-Unjoni Ewropea
            Voor de Europese Unie
            W imieniu Unii Europejskiej
            Pela União Europeia
            Pentru Uniunea Europeană
            Za Eurόpsku úniu
            Za Evropsko unijo
            Euroopan unionin puolesta
            För Europeiska unionen

            For the United States of America

         Dodatok k protokolu

            PRÍLOHA 6

               Vlastníctvo a kontrola leteckých spoločností tretej krajiny

                        1.

                        Ani jedna zo strán nevykonáva nijaké z práv, ktoré pre ňu vyplývajú z dojednaní s tretími krajinami o leteckých dopravných službách, aby odmietla, zrušila, pozastavila alebo obmedzila oprávnenia alebo povolenia pre ktorúkoľvek leteckú spoločnosť tejto tretej krajiny kvôli tomu, že rozhodujúci vlastnícky podiel tejto leteckej spoločnosti je v rukách druhej strany, jej štátnych príslušníkov alebo oboch.

                        2.

                        Spojené štáty nevykonávajú nijaké z práv, ktoré pre ne vyplývajú z dojednaní o leteckých dopravných službách, aby zamietli, zrušili, pozastavili alebo obmedzili oprávnenia alebo povolenia pre ktorúkoľvek leteckú spoločnosť Lichtenštajnského kniežatstva, Švajčiarskej konfederácie, člena ECAA odo dňa podpísania tejto dohody alebo ktorejkoľvek africkej krajiny, ktorá vykonáva dohodu so Spojenými štátmi o leteckých dopravných službách otvoreného neba, odo dňa podpísania tejto dohody kvôli tomu, že účinná kontrola tejto leteckej spoločnosti je v rukách členského štátu alebo štátov, štátnych príslušníkov tohto štátu alebo štátov alebo oboch.

                        3.

                        Ani jedna zo strán nevykonáva nijaké z práv, ktoré pre ňu vyplývajú z dojednaní s tretími krajinami o leteckých dopravných službách, aby zamietla, zrušila, pozastavila alebo obmedzila oprávnenia alebo povolenia pre ktorúkoľvek leteckú spoločnosť tejto tretej krajiny kvôli tomu, že účinná kontrola tejto leteckej spoločnosti je v rukách druhej strany, jej štátnych príslušníkov alebo oboch, za predpokladu, že táto tretia krajina udržiava dobrú spoluprácu v oblasti leteckých dopravných služieb s oboma stranami.

                        4.

                        Spoločný výbor vedie zoznam tretích krajín, ktoré obe strany považujú za krajiny udržiavajúce dobrú spoluprácu v oblasti leteckých dopravných služieb.

         Spoločné vyhlásenie
         Zástupcovia Spojených štátov a Európskej únie a jej členských štátov potvrdili, že protokol, ktorým sa mení a dopĺňa Dohoda o leteckej doprave medzi Spojenými štátmi americkými a Európskym spoločenstvom a jeho členskými štátmi, parafovaný v Bruseli 25. marca 2010, musí byť overený v ostatných jazykoch, tak ako je stanovené, buď výmenou listov pred podpisom protokolu, alebo na základe rozhodnutia spoločného výboru po jeho podpise.
         Toto spoločné vyhlásenie je neoddeliteľnou súčasťou protokolu.

               Za Spojené štáty:
               John BYERLY (podpísaný)
               25. marca 2010

               Za Európsku úniu a jej členské štáty:
               Daniel CALLEJA (podpísaný)
               25. marca 2010

         EMORANDUM O KONZULTÁCIÁCH

                     1.

                     Delegácie zastupujúce Európsku úniu a jej členské štáty a Spojené štáty americké sa stretli 23. – 25. marca 2010 v Bruseli, aby ukončili rokovania o druhej etape dohody o leteckej doprave. Zoznam delegácií je uvedený v dodatku A.

                     2.

                     Delegácie dosiahli dohodu ad referendum o protokole, ktorým sa mení a dopĺňa Dohoda o leteckej doprave medzi Spojenými štátmi americkými a Európskym spoločenstvom a jeho členskými štátmi podpísaná 25. a 30. apríla 2007 (ďalej len „protokol“, uvedený v dodatku B), a parafovali jeho znenie. Delegácie majú v úmysle predložiť návrh protokolu svojim príslušným orgánom na schválenie, aby tento protokol nadobudol platnosť v blízkej budúcnosti.

                     3.

                     Odkazy v tomto memorande na dohodu a jej články, odseky a prílohy k nej sa vzťahujú na túto dohodu, ako by bola zmenená a doplnená protokolom.

                     4.

                     Delegácia EÚ potvrdila, že Európska únia nahradila Európske spoločenstvo a stala sa jeho nástupcom v dôsledku nadobudnutia platnosti Lisabonskej zmluvy, ktorou sa mení a dopĺňa Zmluva o Európskej únii a Zmluva o založení Európskeho spoločenstva, 1. decembra 2009 a že k tomuto dátumu všetky práva a povinnosti Európskeho spoločenstva ako aj všetky odkazy naň v tejto dohode sa vzťahujú na Európsku úniu.

                     5.

                     Delegácie potvrdili, že cieľom postupov vzájomného uznania regulačných zistení týkajúcich sa spôsobilosti a štátnej príslušnosti leteckej spoločnosti v novom článku 6a nie je upraviť podmienky stanovené v zákonoch a iných právnych predpisoch, ktoré strany bežne uplatňujú pri prevádzke medzinárodnej leteckej dopravy, uvedené v článku 4 dohody.

                     6.

                     Pokiaľ ide o článok 9, delegácie vyjadrili želanie rozšíriť spoluprácu medzi EÚ a USA v oblasti bezpečnostnej ochrany letectva, s cieľom dosiahnuť všade, kde je to možné, maximálnu dôveru v bezpečnostné opatrenia druhej strany v súlade s platnými zákonmi a inými právnymi predpismi, aby sa znížilo nepotrebné zdvojenie takýchto opatrení.

                     7.

                     Delegácie vyjadrili očakávanie, že spolupráca v oblasti bezpečnosti bude zahŕňať pravidelné konzultácie o zmenách a doplneniach existujúcich požiadaviek, pokiaľ možno pred ich vykonaním; úzku koordináciu hodnotenia letiska a v prípadoch, kde je to možné a vhodné, kontroly leteckých prepravcov; a výmenu informácií o nových bezpečnostných technológiách a postupoch.

                     8.

                     Delegácie zaznamenali prínos rýchlej a podľa možnosti koordinovanej reakcie na nové hrozby so zreteľom na posilnenie efektívneho využívania dostupných zdrojov, zvýšenie bezpečnosti a presadzovanie zjednodušenia postupov.

                     9.

                     Obe delegácie vzali na vedomie, že tento protokol sa nevzťahuje na ustanovenia o príslušných platných dohovorov medzi členským štátom a Spojenými štátmi o zamedzení dvojitého zdanenia príjmov a kapitálu.

                     10.

                     So zreteľom na článok 15 ods. 7 delegácia EÚ vyjadrila očakávanie, že medzi problémy, ktoré sa budú riešiť v tejto oblasti, sa okrem iného zahrnie environmentálna účinnosť a technická integrita jednotlivých opatrení, potreba vyhnúť sa narušeniu hospodárskej súťaže, zabrániť úniku uhlíka a v prípade potreby aj to, či a akým spôsobom možno tieto opatrenia navzájom prepojiť a integrovať. Delegácia USA vyjadrila očakávanie, že pripravované odporúčania sa okrem iného zamerajú na konzistentnosť s chicagským dohovorom a podporu cieľov dohody.

                     11.

                     Obe delegácie zdôraznili, že žiadna časť tejto dohody nemá vplyv na ich právne a politické stanoviská týkajúce sa rozličných environmentálnych otázok súvisiacich s leteckou dopravou.

                     12.

                     Ako dôkaz uznania spoločných environmentálnych cieľov delegácie vypracovali spoločné vyhlásenie o spolupráci v oblasti životného prostredia, ktoré je pripojené ako dodatok C k tomuto memorandu o konzultáciách.

                     13.

                     Delegácia EÚ znovu potvrdila zámer EÚ pokračovať v činnosti prostredníctvom Rámcového dohovoru OSN o zmene klímy a stanoviť ciele globálneho zníženia emisií pre oblasť medzinárodnej leteckej dopravy.

                     14.

                     Delegácie USA a EÚ znovu potvrdili zámer USA a EÚ pracovať prostredníctvom Medzinárodnej organizácie civilného letectva (ICAO) na riešení problematiky emisií skleníkových plynov z medzinárodnej leteckej dopravy. Obe delegácie takisto zaznamenali prínos priemyslu k podpore tohto procesu.

                     15.

                     Obe delegácie poznamenali, že odkazy na vyvážený prístup v článku 15 ods. 4 sa týkajú uznesenia A35-5, ktoré bolo jednomyseľne prijaté na 35. zhromaždení ICAO. Delegácie zdôraznili, že všetky aspekty zásady vyváženého prístupu stanovené v tomto uznesení sú relevantné a dôležité vrátane uznania skutočnosti, že „štáty majú príslušné právne záväzky, existujúce dohody, platné právne predpisy a zavedené politiky, čo môže ovplyvniť ich implementovanie vyváženého prístupu ICAO“.

                     16.

                     Obe delegácie zdôraznili svoju podporu uplatňovania „usmernení týkajúcich sa vyváženého prístupu k hluku spôsobenému leteckou dopravou“, ktoré vydala ICAO a ktoré sú uverejnené v dokumente ICAO č. 9829 (2. vydanie).

                     17.

                     Delegácia EÚ so zreteľom na článok 15 ods. 5 písm. a) uviedla, že „zainteresované strany“ sú v článku 2 písm. f) smernice 2002/30/ES vymedzené tak, že znamenajú „fyzické alebo právnické osoby, na ktoré má alebo by mohlo mať vplyv zavedenie opatrení na zníženie hluku vrátane prevádzkových obmedzení, alebo, ktoré majú na zavedení týchto opatrení legitímny záujem.“ Delegácia EÚ takisto poznamenala, že podľa článku 10 tejto smernice musia členské štáty zabezpečiť, aby sa na účely použitia článkov 5 a 6 tejto smernice stanovili postupy konzultácií zainteresovaných strán v súlade s uplatniteľnými vnútroštátnymi právnymi predpismi.

                     18.

                     Delegácia EÚ uznala problémy súvisiace s rastúcou cezhraničnou mobilitou pracovníkov a štruktúrou podnikov a poznamenala, že Európska komisia túto situáciu pozorne sleduje a zvažuje ďalšie iniciatívy s cieľom zlepšiť vykonávanie, uplatňovanie a presadzovanie predpisov v tejto oblasti. Delegácia EÚ sa zmienila aj o činnosti Európskej komisie v rámci nadnárodných podnikových dohôd a vyjadrila svoju ochotu podľa potreby informovať spoločný výbor o týchto dohodách a o ostatných súvisiacich iniciatívach.

                     19.

                     Delegácia USA poznamenala, že zásada, ktorá v Spojených štátoch umožňuje výber jedného zástupcu pre určitú triedu alebo skupinu zamestnancov leteckej spoločnosti, pomohla presadzovať práva posádok i pozemných pracovníkov leteckých spoločností na organizovanie a na vyjednávanie a presadzovanie kolektívnych dohôd.

                     20.

                     Obe delegácie uviedli, že v prípade, že jedna strana prijme opatrenia, ktoré nie sú v súlade s touto dohodou vrátane článku 21, druhá strana môže uplatniť akékoľvek primerané a vyvážené opatrenia v súlade s medzinárodným právom vrátane tejto dohody.

                     21.

                     Pokiaľ ide o článok 21 ods. 4, delegácia EÚ uviedla, že preskúmanie, na ktoré odkazuje uvedený odsek, vykoná Európska komisia ex officio alebo ex parte.

                     22.

                     Delegácie poznamenali, že prepravné práva uvedené v článku 21 ods. 4 a) by boli dodatkom k právam udeleným Európskej únii a jej členským štátom v článku 3 dohody.

                     23.

                     Delegácie vyjadrili svoju spokojnosť so spoluprácou medzi Ministerstvom dopravy USA a Európskou komisiou, ako sa uvádza v dohode, ktorej spoločným cieľom je zlepšiť vzájomné porozumenie právnych predpisov, postupov a praktík režimov hospodárskej súťaže druhej strany a vplyvu, ktorý mal alebo ktorý by mohol mať rozvoj odvetvia leteckej dopravy na hospodársku súťaž v tomto sektore.

                     24.

                     Delegácie potvrdili záväzok príslušných orgánov pre hospodársku súťaž v oblasti dialógu, spolupráce a dodržiavania zásady transparentnosti v súlade s právnymi požiadavkami vrátane ochrany dôverných obchodných informácií. Delegácie ďalej potvrdili ochotu príslušných orgánov pre hospodársku súťaž poskytnúť v prípade potreby usmernenia k procedurálnym požiadavkám.

                     25.

                     Delegácie poznamenali, že akákoľvek komunikácia so spoločným výborom alebo týkajúca sa spolupráce podľa prílohy 2 musí rešpektovať pravidlá sprístupňovania dôverných alebo trhovo citlivých informácií.

                     26.

                     Na účely odseku 4 prílohy 6 delegácie vyjadrili svoje očakávanie, že spoločný výbor v priebehu jedného roka od podpísania protokolu vypracuje primerané kritériá na stanovenie, či krajiny udržiavajú dobrú spoluprácu v oblasti leteckých dopravných služieb.

                     27.

                     Delegácie privítali účasť zástupcov Islandu a Nórska ako pozorovateľov v rámci delegácie EÚ a poznamenali, že v spoločnom výbore budú naďalej pracovať na návrhu o podmienkach a postupoch pre Island a Nórsko, pokiaľ ide o pristúpenie k dohode zmenenej a doplnenej protokolom.

                     28.

                     Obe delegácie vyjadrili očakávanie, že ich príslušné letecké orgány povolia prevádzku v súlade s podmienkami dohody zmenenej a doplnenej protokolom na základe porozumenia a vzájomnosti alebo na administratívnom základe, a to odo dňa podpísania protokolu.

                  Za delegáciu Európskej únie a jej členských štátov

               Daniel CALLEJA

                  Za delegáciu Spojených štátov amerických

               John BYERLY

            Dodatok C

               Spoločné vyhlásenie o spolupráci v oblasti životného prostredia

            Delegácie Spojených štátov a Európskej únie a jej členských štátov opätovne potvrdili kľúčový význam riešenia problematiky vplyvu medzinárodnej leteckej dopravy na životné prostredie. Vyjadrili svoj spoločný záväzok dosiahnuť environmentálne ciele stanovené na 35. zhromaždení Medzinárodnej organizácie civilného letectva (ICAO), konkrétne snahu o:

                        a)

                        obmedzenie alebo zníženie množstva ľudí postihnutých výrazným hlukom spôsobeným leteckou dopravou;

                        b)

                        obmedzenie alebo zníženie vplyvu emisií z leteckej dopravy na miestnu kvalitu ovzdušia a

                        c)

                        obmedzenie alebo zníženie vplyvu emisií skleníkových plynov z leteckej dopravy na globálnu klímu.

                  Delegácie uznali závery 15. konferencie zmluvných strán Rámcovej dohody OSN o zmene klímy a Kodanskej dohody vrátane spoločného uznania vedeckého stanoviska, podľa ktorého by zvýšenie globálnej teploty nemalo presiahnuť dva stupne Celzia.
            Delegácie potvrdili veľký záujem a ochotu zmluvných strán spoločne nadviazať na pokrok dosiahnutý na zasadnutí ICAO na vysokej úrovni o medzinárodnej leteckej doprave a zmene klímy snahou o pripojenie ku kolektívnemu úsiliu medzinárodných partnerov v rámci ICAO o vypracovanie ambicióznejšieho akčného programu obsahujúceho zásadné ciele, rámec pre trhové opatrenia a úvahy o osobitných potrebách rozvojových krajín.
            Obe strany uviedli svoj záväzok spolupracovať v rámci Výboru ICAO pre ochranu životného prostredia v letectve (CAEP) s cieľom zabezpečiť včasné a účinné predloženie jeho pracovného programu vrátane prijatia celosvetovej normy pre emisie CO2 z leteckej dopravy a iných opatrení týkajúcich sa zmeny klímy, hluku a kvality ovzdušia.
            Delegácie zdôraznili význam zníženia environmentálneho vplyvu leteckej dopravy prostredníctvom:

                        —

                        pokračujúcej spolupráce na programoch modernizácie NextGen a SESAR v oblasti manažmentu letovej prevádzky vrátane Atlantickej iniciatívy interoperability na zníženie emisií (AIRE),

                        —

                        náležitého posilnenia a urýchlenia vývoja a implementácie nových leteckých technológií a udržateľných alternatívnych palív, a to aj prostredníctvom spoločnej technologickej iniciatívy Čistá obloha, programu na postupné znižovanie energie, emisií a hluku (CLEEN), iniciatívy Alternatívne palivá v komerčnej leteckej doprave (CAAFI) a iniciatívy Udržateľný spôsob využívania alternatívnych palív a energie v leteckej doprave (SWAFEA), a

                        —

                        spolupráce s vedeckou komunitou, napríklad prostredníctvom skupiny CAEP pre vplyvy a vedecký výskum s cieľom lepšie pochopiť a kvantifikovať vplyv leteckej dopravy na životné prostredie, napríklad vplyv na zdravie a na klímu, ktorý nie je spôsobený emisiami CO2.